End the emergency, open parliament and jointly restore the country

Non-Governmental Organisations and Civil Society Organisations from various backgrounds are deeply concerned and worried about the Covid-19 health crisis which has led to negative implications economically and socially.

Since the state of emergency was proclaimed in January 2021, instead of recovering, the Covid-19 health crisis has worsened with unbridled increase in cases, an escalation in the number of deaths and a heavy burden on the national health system.

In early June 2021, the government once again had to implement the Movement Control Order (MCO). This has caused anxiety and afflicted numerous difficulties to Malaysians from all walks of life. Clearly, the enforcement of the state of emergency has so far failed to contain the Covid-19 outbreak.

Without effective checks and balances, the state of emergency has undermined parliamentary democracy in the country. This has led to arbitrary actions by the executive without the necessary accountability.

The enforcement of the state of emergency did not lead to positive impact on the Covid-19 health crisis management. The country is not only experiencing a health crisis, but also economic and social crises.

Malaysians continue to be burdened without adequate protection. The wellbeing of the family institution is threatened, leading to a variety of psychological and social problems. Children’s education is affected, especially for households that do not have internet access or appropriate devices.

Covid-19 vaccination rates are still a long way from reaching the herd immunity that would permit the economic, social and educational sectors to reopen.

In view of the highly volatile political situation, the Non-Governmental Organisations and Civil Society Organisations are of the opinion that different approaches and initiatives are required to address the escalating crises. The parliament is the best avenue to resolve these multiple crises.

In this regard, Non-Governmental Organisations and Civil Society Organisations call for the following recommendations to be implemented to resolve the ongoing crises:

1. A parliamentary session shall be convened as soon as possible so that the members of parliament can effectively play the role of checks and balances.

2. The state of emergency is not extended beyond 1st August 2021.

3. All members of parliament across political divide shall put aside political differences and work together to address the Covid-19 health crisis, revive the economy as well as resolve the social crisis plaguing the country. All parties, particularly the government, must be magnanimous and inclusive by involving all members of parliament in an effort to address the crises.

4. Non-Governmental Organisations and Civil Society Organisations as well as professionals, technocrats and experts should be actively involved in addressing the Covid-19 health crisis and other associated crises. These groups should be assigned appropriate roles to jointly contribute towards the recovery of the nation.

Non-Governmental Organisations and Civil Society Organisations always strive to do the best for Malaysia and are ready to work together with various parties to resolve the crises that are plaguing the nation.

1. Pertubuhan IKRAM Malaysia (IKRAM)
2. Akademi Literasi Politik (SHIELD)
3. Aliran
4. All Women’s Action Society (AWAM)
5. Angkatan Belia Islam Malaysia (ABIM)
6. Demokrat Kebangsaan
7. G25 Malaysia
8. Gabungan Bertindak Malaysia
9. IMAN Research
10. Interactive Muslimah Association (IMAN)
11. Kuala Lumpur & Selangor Indian Chamber of Commerce & Industry (KLSICCI) Women Entrepreneur Development Committee( WEDC)
12. Kuala Lumpur And Selangor Chinese Assembly Hall (KLSCAH)
13. Majlis Perundingan Pertubuhan Islam Malaysia (MAPIM)
14. Malaysia Indian Woman Entrepreneurs and Professional (MiWEPs)
15. Muslim Professionals Forum
16. Pendidikan Ikram Musleh Bhd (IKRAM Musleh)
17. Pergerakan Tenaga Akademik Malaysia (GERAK)
18. Persatuan Belia Harmoni Malaysia (Harmoni Malaysia)
19. Persatuan IKRAM Akademia Malaysia (IKRAM Academia)
20. Persatuan Kebajikan Aafiyah Shah Alam
21. Persatuan Kebajikan Prihatin Negeri Kelantan
22. Persatuan Kesihatan IKRAM Malaysia (IKRAM Health)
23. Persatuan Patriot Kebangsaan (PATRIOT)
24. Persatuan Penduduk Petaling jaya (MYPJ)
25. Persatuan Profesional Kewangan Muslim Malaysia (MFP)
26. Persatuan Promosi Hak Asasi Manusia (PROHAM)
27. Persatuan Sahabat Wanita Selangor
28. Persatuan Wanita Impian Negeri Sabah (WINS)
29. Pertubuhan al-Nur Negeri Kelantan
30. Pertubuhan Iqra Malaysia
31. Pertubuhan Kesejahteraan Psikospiritual Malaysia (PKPM)
32. Pertubuhan Mawaddah Malaysia
33. Pertubuhan Muafakat Sabah
34. Pertubuhan Pemuda GEMA Malaysia (Pemuda GEMA)
35. Pertubuhan Pendidikan Progresif Kuching
36. Pertubuhan Penulis Isu Isu Wanita Nasional (PENAWAN)
37. Pertubuhan Rangkaian Pembangunan Kesinambungan Malaysia
38. Pertubuhan Teratak Rahmah Wanita Islam (TERATAI)
39. Projek Wawasan Rakyat (POWR)
40. Research And Information Centre On Islam (RICOI)
41. Sisters in Islam
42. Suara Rakyat Malaysia (SUARAM)
43. Tamil Foundation Malaysia
44. The United Chinese School Teachers’ Association of Malaysia ( JIAO ZONG)
45. United Chinese School Committees’ Association of Malaysia (Dong Zong)
46. Yayasan Atfal Jannah
47. Yayasan Ikram Malaysia
48. Yayasan Takmir Pendidikan

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Aceh berduka lagi, MyCARE hantar misi

Dijangkakan beberapa pasukan lain akan dihantar selepas misi ini termasuk pasukan perubatan.

Gempa bumi berlaku sekitar jam 5.00 pagi waktu tempatan dengan goncangan berukuran 6.4 Skala Richter berpusat 120 kilometer di Tenggara Banda Aceh telah mengakibatkan lebih 100 struktur bangunan dilaporkan musnah termasuk 15 buah rumah, lima buah masjid, sekolah, kedai dan stesen minyak.

Sementara itu, wilayah Aceh kini diisytiharkan darurat dan kawasan Pidiejaya paling teruk terkesan setakat ini dengan jumlah korban keseluruhan telah meningkat sehingga 100 orang di mana misi menyelamat masih lagi diteruskan.

Menurut Nusantara Care, agensi kemanusiaan di bawah MyCARE, keperluan utama ketika ini ialah makanan, air bersih, khemah perubatan, khemah ibadah, tandas, selimut, tuala wanita dan keperluan bayi.

“MyCARE ketika ini berhubung secara langsung dengan rakan-rakan NGO dalam gabungan South East Asia Humanitarian Committee (SEAHUM) di Indonesia untuk mendapatkan maklumat terkini dan bersiap sedia untuk menghantar bantuan kecemasan yang diperlukan.”

Sementara itu, MyCARE turut melancarkan Tabung Kecemasan Gempa Aceh bagi menyalurkan bantuan ke sana.

Sumbangan boleh dibuat atas nama Humanitarian Care Malaysia Berhad melalui mana-mana akaun berikut:

Maybank Islamic: 5642-5856-0698CIMB Islamic: 8602-13-5592Bank Islam: 1209-2010-0349-04

Sila e-mel bukti pembayaran kepada account@mycare.org.my dengan tajuk Tabung Kecemasan Gempa Aceh untuk tujuan rekod dan pengurusan.

Ayuh, bersama kita peduli kemanusiaan di Aceh!


Aktivis IKRAM UKE menang Wellcome Image Awards 2016

Anugerah tersebut yang memasuki tahun ke-15 merupakan satu pengiktirafan untuk para penyelidik dalam bidang sains bioperubatan dari seluruh dunia yang berjaya menghasilkan imej teknikal yang sangat informatif, menarik dan menakjubkan di mana 20 buah imej terbaik dipilih sebagai pemenang.

Beliau bersama tiga lagi pelajar PhD perubatan daripada King’s College London iaitu Kuo-Ching Mei, Houmam Kafa and Khuloud Al-Jamal telah menghasilkan imej dua bakteria berbentuk rod berada di atas lembaran graphene yang amat nipis melalui teknik pengimejan transmission electron microscopy.

Beliau turut memenangi anugerah yang sama pada tahun 2014 bersama Khuloud Al-Jamal dengan menghasilkan imej rawatan kanser berupa imbasan mikrograf elektron daripada kelompok sel-sel kanser payudara (warna biru) yang telah dirawat dengan zarah bersaiz nanometer (nanocarriers) membawa ubat anti-kanser, doxorubicin.

Izzat bersama rakan sepasukan semasa memenangi anugerah pada 2014 untuk imej sel kanser yang dirawat

Anak bongsu daripada tiga adik-beradik, Izzat yang berasal dari Gombak mendapat pendidikan di Sekolah Menengah Kebangsaan Hillcrest. Beliau seterusnya melanjutkan pelajaran di peringkat asasi di Ambang Asuhan Jepun (AAJ), Universiti Malaya dan memperoleh ijazah sarjana muda kelas pertama dalam Sains dan Kejuruteraan Kimia di Universiti Kobe, Jepun.

Kini beliau menuntut PhD di King’s College London di bawah tajaan Jabatan Perkhidmatan Awam (JPA) dan sedang melakukan kajian terhadap virus Hepatitis B untuk rawatan kanser serta bergiat aktif dalam aktiviti dakwah, tarbiah dan kebajikan melalui IKRAM UKE sebagai Ahli Jawatankuasa IKRAMedia.

Tahniah Izzat Fahimuddin! Semoga kemenangan ini menjadi pendorong dan inspirasi kepada rakan-rakan dan mahasiswa umumnya untuk berjaya dalam bidang masing-masing, insya-Allah.

Sumber: 1. http://www.wellcomeimageawards.org/2016/bacteria-on-graphene-oxide2. http://www.wellcomeimageawards.org/2014/breast-cancer-treatment3. http://www.bbc.com/news/in-pictures-35744907?SThisFB4. http://ikramuke.org/v2/tahniah-saudara-izzat/

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tingkatkan produktiviti jayakan Rancangan IKRAM

Menurut Setiausaha Agung IKRAM, Hj Nahar Md Nor, ia sekali gus menjadikan matlamat Memacu Perubahan Masyarakat dan Negara tercapai menjelang hujung tahun ini.

Beliau berkata, bagi memastikan matlamat ini tercapai, kakitangan diminta untuk turut sama berkerjasama menjayakan RI1619 ini dengan meningkatkan kapasiti dan kapabiliti dalam penghasilan kerja sejajar dengan RI1619 mengikut jawatankuasa masing-masing.

“Memetik kata-kata daripada Presiden IKRAM bahawa kita bukan sekadar mengurus pejabat atau organisasi tetapi kita juga mengurus satu perjuangan. Sekarang kita sedang berada dalam fasa menjayakan RI1619 yang matlamatnya adalah Memacu Perubahan Masyarakat dan Negara. Jadi, kakitangan IKRAM perlu turut sama membantu merealisasikan RI ini,” ujarnya.

Beliau berkata demikian di hadapan para kakitangan IKRAM, MyCARE dan IKRAM MUSLEH dalam Majlis Amanat Presiden semalam anjuran Badan Kebajikan Kakitangan Ibu Pejabat IKRAM (BAKIM).

Hj Nahar juga menyentuh mengenai Sistem Pengurusan Prestasi IKRAM (SPPI) dengan meminta setiap ketua jabatan dan kakitangan menghasilkan Bidang Hasil Utama (BHU) dengan lebih jelas dan objektif agar mudah dinilai kelak.

“Kami menilai prestasi kakitangan melalui SPPI bagi memastikan ukuran yang tepat bersesuaian dengan RI, jadi tetapkanlah BHU dengan lebih jelas agar ia seiring dengan RI1619.

“Cabar diri keluar daripada zon selesa yang sedia ada bagi meningkatkan prestasi kerja sekali gus menjadi penentu kepada pencapaian IKRAM sebagai memacu perubahan masyarakat dan negara.” jelasnya.

Dalam majlis yang sama beliau turut memberikan ucapan tahniah kepada pekerja yang mendapat keputusan cemerlang dalam program penilaian Sistem Pengurusan Prestasi IKRAM (SPPI) bagi tahun 2015.

Ujar beliau lagi, pihak pentadbiran dan sumber manusia sedang meneliti semula serta menyemak kembali Skim Perkhidmatan IKRAM Malaysia (SPIM) yang sedia ada bagi menjalankan penambah baikan sistem yang sedia ada.

“SPIM yang digunakan pada masa kini akan disemak semula kerana ia sudah tiga tahun digunakan. Kita akan menelitinya kembali bagi memastikan ia relevan dengan suasana ekonomi yang sangat mencabar dan kos sara hidup yang meningkat pada masa kini,” katanya.

Beliau turut menyatakan bahawa pihak sumber manusia juga bakal menjalankan satu kajian mengenai trend perbelanjaan dalam kalangan kakitangan IKRAM bagi mengetahui corak pengurusan wang kakitangan untuk mengimbanginya dengan SPIM, seterusnya diharap dapat meringankan beban kakitangan dan menaikkan semangat untuk terus berkhidmat dengan IKRAM.

Pelbagai insentif khusus bagi kakitangan IKRAM yang terkandung dalam SPIM sebelum ini membuktikan IKRAM amat terhadap kebajikan kakitangan. SPI baru yang bakal diguna pakai bermula 2017 kelak akan turut memastikan kebajikan pekerja kekal terjaga.

Sebelum mengakhiri majlis, beliau mengingatkan kakitangan agar sentiasa berjimat cermat dan merancang perbelanjaan dengan baik bagi mengawal peningkatan kos operasi yang meningkat dan memastikan perbelanjaan IKRAM dibuat secara berhemah.


Perjuangan lawan COVID-19 di Sabah di tahap kritikal

“Beberapa strategi dan pendekatan akan diambil untuk memutuskan rantaian penularan wabak berkenaan di negeri itu iaitu berdasarkan kepada pemantauan komuniti, pengesanan kontak dengan mencari, menguji, mengasing dan merawat semua individu yang dijangkiti serta memutuskan rantaian jangkitan seterusnya dengan memperketat sempadan negeri dan daerah,” jelasnya.

Menteri Kesihatan, Datuk Seri Adham Baba menerusi laman Twitter beliau hari ini berkata, sebanyak 1,899 petugas kesihatan melalui pelantikan kontrak bagi tujuan menyokong perkhidmatan kesihatan semasa penularan wabak COVID-19 akan ditambah.

“KKM telah pun mengambil langkah segera dengan mengenakan Perintah Kawalan Pergerakan Diperketatkan (PKPD) dan Perintah Kawalan Pergerakan Bersyarat (PKPB) di Kedah, Sabah dan Selangor,” ujarnya.

Namun, selaras dengan perkembangan semasa yang menunjukkan trend peningkatan semula wabak COVID-19, tambahan seterusnya diperlukan bagi petugas kesihatan.

Antara petugas kesihatan sokongan tambahan yang dipohon adalah pegawai penyelidik, jururawat, penolong pegawai perubatan, penolong pegawai kesihatan persekitaran, juruteknologi makmal perubatan dan pembantu tadbir (perkeranian/operasi dan kewangan).

Pada Ahad, Kementerian Kesihatan telah melaporkan sebanyak 561 kes baharu di negara ini dengan Sabah mencatatkan jumlah tertinggi, sebanyak 488 kes.

Berikutan itu, sekitar satu juta pelajar yang belajar di 1,754 buah sekolah di beberapa negeri di Malaysia tidak dapat menjalani sesi persekolahan seperti biasa selepas kes pandemik koronavirus (COVID-19) meningkat semula.

Sabah merekodkan jumlah penutupan sekolah yang paling tinggi iaitu sebanyak 1,296 buah sekolah yang melibatkan seramai 500,000 pelajar.

Penutupan sekolah mulai 10 Oktober sehingga 25 Oktober itu terpaksa dilakukan selepas kes-kes COVID-19 di negeri itu masih menunjukkan peningkatan.

Dalam pada itu, Kementerian Pendidikan Malaysia (KPM) turut mengambil keputusan yang sama untuk menutup sebanyak 298 buah sekolah di seluruh daerah Petaling di Selangor mulai 12 Oktober hingga 25 Oktober.

“Biarpun bukan berada dalam zon merah, ibu bapa ada hak dan pilihan sendiri untuk tidak menghantar anak -anak ke sekolah kerana risau dengan situasi angka COVID-19 yang meningkat kini,” ujar Pakar Kesihatan Awam Fakulti Perubatan Dan Sains Kesihatan UPM, Prof Madya Dr Malina Osman.

Namun menurutnya, mereka perlu terus menyediakan persekitaran yang kondusif supaya anak-anak mereka tidak terus ketinggalan dalam silibus pembelajaran.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Gejala Cacar Monyet di Malaysia – Tidak Perlu Bimbang

SERI KEMBANGAN – Pertubuhan Kesihatan Sedunia (WHO) menyatakan buat masa ini tidak bimbang mengenai penyebaran cacar monyet di luar negara-negara Afrika.

“Tidak ada sebab untuk berasa panik terhadap virus tersebut yang menyebabkan penyakit teruk itu, tetapi penghidapnya boleh pulih dalam tempoh beberapa minggu,” menurut kenyataannya.

Ditanya semasa taklimat epidemiologi sama ada virus itu mungkin mencetuskan satu lagi pandemik, pakar cacar monyet WHO, Dr Rosamund Lewis menyatakan, buat masa ini pihaknya tidak bimbang tentang perkara tersebut.

“Namun adalah penting untuk mengambil langkah-langkah pantas bagi mengekang penyebarannya. Cacar monyet adalah berkaitan dengan penyakit cacar.”

Terdahulu, penyakit cacar ini telah membunuh berjuta-juta penduduk di seluruh dunia setiap tahun sebelum ia dihapuskan pada tahun 1980.

Bagaimanapun, cacar monyet kurang teruk berbanding penyakit cacar dan kebanyakan penghidapnya akan pulih dalam masa tiga hingga empat minggu.

Beliau menjelaskan bahawa gejala awal penyakit cacar monyet adalah demam panas, nodus limfa bengkak dan lepuh ruam seperti yang dihidapi penghidap cacar air.

Menurut kenyataan itu, beberapa negara kini berdepan dengan ancaman penyakit kaki, tangan dan mulut (HFMD) dan terbaharu wabak cacar monyet atau ‘monkeypox’.

Walaupun belum ada kes cacar monyet yang dilaporkan di negara ini, wabak itu telah menular di tiga benua iaitu Eropah (United Kingdom, Sepanyol, Portugal, Belgium, Perancis, Itali dan Jerman), Amerika (Amerika Syarikat dan Kanada) dan Australia.

Sehingga 20 Mei 2022, lebih 100 kes telah dilaporkan, sama ada kes itu disahkan mahupun yang disyaki, dengan kebanyakan kes yang dijangkiti ini tidak melaporkan sejarah perjalanan ke negara yang diketahui endemik penyakit itu.

Berikutan itu, Pakar Kesihatan Awam, Profesor Madya Dr Malina Osman umpamanya, meminta agar kawalan ketat di sempadan negara dilaksanakan sebagai usaha mengekang penularan jangkitan penyakit cacar monyet itu.

“Malaysia seharusnya tidak membenarkan individu yang dijangkiti atau mempunyai simptom penyakit itu masuk ke dalam negara,” cadang Malina.

Situasi ini amat membimbangkan ramai pihak, terutama apabila sempadan negara kini sudah mula dibuka.


Pertama kali masuk masjid

Konvensyen anjuran Masjid Sharifah Fatimah dengan kerjasama Lembaga Zakat Negeri Kedah, Hidayah Centre Foundation (HCF), PERKIM dan ABIM telah dirasmikan Timbalan Menteri Kewangan merangkap Ahli Parlimen Kubang Pasu, YB Dato’ Ir Haji Amiruddin Hamzah. Presiden MACMA, Prof Dr Taufiq Yap Yun Hin turut hadir sebagai tetamu jemputan.

“Apa yang menariknya, pihak masjid bukan sahaja meraikan golongan Muslim asnaf, malah turut meraikan komuniti bukan Islam yang termasuk dalam kategori sama untuk diberikan sumbangan bantuan persekolahan bagi anak-anak mereka,” ujar urus setia program.

Program yang telah memasuki tahun ketiga penganjurannya ini adalah sebagai masjid contoh dalam negeri Kedah kerana menjalankan program seumpama ini.

“Seramai 300 orang komuniti bukan Islam dan lebih 500 orang jumlah kehadiran keseluruhannya termasuk anak kariah telah menerima bantuan persekolahan.”

Menurutnya, secara keseluruhannya program ini mendapat respons yang sangat baik daripada semua termasuk komuniti bukan Islam kerana ada yang pertama kali mendapat bantuan sumbangan daripada pihak masjid dan pertama kali juga berpeluang memasuki ruangan masjid.

“Ternyata program ini secara tidak langsung telah berjaya meningkatkan fungsi atau peranan masjid dalam menjaga kesejahteraan dan keharmonian antara kaum dalam kariahnya,” ujarnya lagi.

Antara aktiviti yang dijalankan semasa program ini adalah Forum Bertajuk “Mengapa Kami Memeuk Islam?” yang diadakan pada 24 Disember malam dan hari berikutnya diteruskan dengan aktiviti Sumbangan Back to School kepada golongan asnaf, mualaf dan bukan Islam yang memerlukan.

Turut diadakan Mosque Tour, Street Soccer Harmoni, Kenduri Perpaduan Kaum, Kelas Pengenalan Bahasa Jepun, Pameran Kebudayaan Cina Muslim oleh MACMA, Potong Rambut Percuma, Pameriksaan Kesihatan dan Gigi Percuma, Derma Darah, Pameran oleh Kolej Komuniti dan Persembahan Nasyid.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perutusan Hari Guru 2015: Membina Ilmu Menyempurnakan Akhlak

Kita memanjatkan setinggi-tinggi kesyukuran ke hadrat Ilahi azzawajalla di atas segala inayah, hidayah dan taufiq-Nya s.w.t. ke atas kita sehingga kini. Kita amat bersyukur kepada Allah s.w.t. dan mendoakan moga-moga perjalanan majlis ini diberkati-Nya, amin.

Menjelangnya 16 Mei 2015, kita sekali lagi diberi oleh Allah peluang untuk meraikan semua guru dalam hidup kita, bagi menyatakan penghargaan kita kepada mereka yang telah mendidik kita sehingga terbentuk diri kita sekarang.

Hari Guru pada tahun ini bertemakan “Membina Ilmu Menyempurnakan Akhlak”

Saya ingin mengambil peluang ini khususnya untuk menyampaikan ucapan terima kasih yang tidak terhingga dan setinggi-tinggi penghargaan kepada semua warga guru kerana masih cekal, gigih serta sabar untuk bersama memperjuangkan wawasan dan misi pendidikan kita, bagi melahirkan generasi yang sangat didambakan oleh umat, negara dan juga dunia, lebih-lebih lagi dalam keadaan dunia yang semakin tidak sejahtera.

Para guru yang dimuliakan Allah s.w.t.,

Rasulullah s.a.w. telah menunjukkan kepada kita model pendidikan yang sangat berharga. Rasulullah s.a.w. mengislahkan masyarakat melalui ilmu-ilmu naqli dan aqli, menyampaikan ilmu serta membentuk pemikiran. Metodologi ini telah berjaya membentuk masyarakat ke arah pencapaian kehidupan yang lebih baik dan sempurna, yang mana Rasulullah s.a.w menghapuskan kesan kepercayaan, nilai, budaya dan kefahaman arab jahiliah.

Firman Allah dalam surah al-Jumu’ah, ayat yang kedua bermaksud:

“Dia-lah yang mengutus kepada kaum yang buta huruf seorang Rasul di antara mereka, yang membacakan ayat-ayat-Nya kepada mereka, mensucikan mereka dan mengajarkan kepada mereka Kitab dan Hikmah (As Sunnah). Dan sesungguhnya mereka sebelumnya benar-benar dalam kesesatan yang nyata.”

Inilah peranan pendidik yang amat penting, iaitu peranan sebagai muallim yang membina ilmu, kefahaman dan penghayatan ilmu. Pendidik sebagai muallim boleh didefinisikan sebagai (orang yang) mengajar atau menyampaikan ilmu dan mengamalkan apa yang disampaikan di samping berusaha menambah ilmu pengetahuan.

Walau bagaimanapun, harus diingat bahawa penyampaian ilmu pengetahuan sangat berbeza dengan memberi maklumat. Perpindahan ilmu kepada para anak didik perlu dibuat secara berperingkat, dibina dari satu tahap ke satu tahap yang berikutnya, agar difahami dengan baik dan dapat ditaakul dan dibuat penilaian serta pertimbangan terhadap ilmu berkenaan.

Pembinaan ilmu ini haruslah ditalakan kepada pembinaan keimanan kepada Allah s.w.t. dan kepada keyakinan akan Hari Pembalasan ketika mana setiap amalan soleh atau dosa tetap akan mendapat balasan yang adil dan setimpal. Bertitik tolak dari sinilah, ilmu yang disampaikan akan dihayati oleh anak didik dalam seluruh kehidupannya, sama ada dalam kehidupan peribadi mahupun sebagai anggota masyarakat, kerana ingin mengejar kesejahteraan hidup yang dijanjikan oleh Allah di dunia dan kenikmatan di akhirat.

Tentulah hal ini sangat berbeza dengan sekadar perpindahan ilmu daripada seorang guru kepada pelajarnya. Perpindahan ilmu hanyalah sekadar memberi maklumat yang bakal dikumpulkan oleh pelajar dan dikeluarkan kembali sewaktu ujian dan peperiksaan. Ia tidak membentuk dan mengislahkan diri pelajar ke arah yang yang lebih baik.

Para guru yang dimuliakan Allah s.w.t.,

Dalam konteks ini, kita harus menekankan juga peranan seorang pendidik sebagai seorang muaddib atau guru yang menyempurnakan akhlak anak didiknya.

Ayat 2 surah al-Jumu’ah yang dibacakan tadi menjelaskan bahawa Nabi Muhammad s.a.w. diutus oleh Allah s.w.t. kepada umatnya untuk menanamkan ilmu sekali gus menyucikan jiwa mereka. Rasulullah telah membersihkan umat jahiliah daripada sifat-sifat buruk yang merupakan kebiasaan sebahagian besar masyarakat Makkah pada masa itu seperti syirik, dengki, takbur, tamak, pemabuk, merampas hak orang lain, membunuh anak perempuan dan pelbagai akhak tercela yang lain.

Peranan guru sebagai seorang muaddib bermaksud mendidik dan membangunkan akhlak dan perilaku yang mulia. Muaddib merupakan individu yang bertanggungjawab dan melaksanakan pendidikan peradaban dalam pengertian yang luas dan mendalam terhadap peribadi serta kehidupan pelajar, memanusiakan manusia ke arah pembentukan insan kamil.

Dalam konteks ini, pendidikan yang paling berkesan ialah pendidikan melalui teladan. Malahan Imam Al-Ghazali amat menekankan agar akhlak seorang guru atau pendidik itu perlulah sesuai dengan ajaran yang diajar kepada para pelajarnya. Dalam Ihya’ Ulumuddin, beliau turut membandingkan perumpamaan guru dengan anak muridnya ibarat tongkat dengan bayang-bayang kerana menurutnya “bagaimanakah caranya untuk kita mendapatkan bayang-bayang yang lurus sekiranya tongkat tersebut telah bengkok?”

Seorang pendidik tidak dapat mendidik murid-muridnya dengan sifat mulia kecuali apabila dia sendiri memiliki sifat yang mulia ini, dan ia tidak dapat memperbaiki anak didiknya kecuali apabila dia sendiri berusaha menjadi seorang yang soleh, karena murid-murid akan mengambil teladan perilakunya lebih banyak dari pada mengambil kata-katanya.

Akhir kata, saya mengambil peluang ini untuk mengucapkan Selamat hari Guru kepada semua pendidik serta ibu bapa yang juga merupakan guru dalam keluarga masing-masing.

Profesor Dr Omar bin YaakobPengerusi Jawatankuasa PendidikanPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PdPR: Cabaran dan solusi

Walaupun sudah setahun pembelajaran dalam talian dilaksanakan, cabaran yang dihadapi terutama buat mereka yang terlibat secara langsung dalam bidang pendidikan amat dirasai sehingga kini.

Terdapat pelbagai cabaran yang perlu dihadapi oleh Pihak Kementerian Pendidikan Malaysia (KPM), para guru, ibu bapa serta murid-murid. Antara cabaran yang dihadapi oleh pihak KPM adalah untuk menghasilkan penyelesaian yang terbaik dan bersesuaian untuk semua pihak dengan mengambil kira latar belakang kemampuan guru, ibu bapa dan murid-murid yang berbeza.

Perbezaan latar belakang pendidikan, pendapatan isi rumah serta kedudukan kediaman merupakan faktor-faktor yang perlu dipertimbangkan oleh pihak KPM untuk menghasilkan penyelesaian yang bermanfaat buat ramai pihak.

Para guru juga menghadapi cabaran yang pelbagai, seperti perlu menyesuaikan diri dengan sistem baharu serta menggunakan teknologi sebagai medium untuk mengajar anak murid. Ia bukanlah hal yang mudah terutama buat guru-guru yang tidak mahir menggunakan teknologi.

Contohnya, menggunakan Google Meet dan menyimpan bahan pembelajaran di Google Drive mungkin mudah buat mereka yang mahir menggunakan aplikasi teknologi tetapi sebaliknya buat mereka yang tidak mahir. Perkara sebegini bukan sahaja berlaku kepada para guru, malah ibu bapa juga ramai yang menghadapi masalah seperti ini.

Selain itu, faktor lain yang boleh menjadi punca guru-guru, ibu bapa dan murid-murid mengalami masalah untuk meneruskan sesi PdPR adalah disebabkan kekurangan peranti serta data Internet yang tidak mencukupi.

Menurut laporan kajian ‘Covid-19 and Uneqeual Learning’ yang dilakukan oleh Khazanah Research Institute (KRI), sebanyak 37 peratus kanak-kanak yang tidak mempunyai komputer riba atau tablet yang sesuai untuk digunakan semasa PdPR.

Lebih parah apabila hanya 6 hingga 9 peratus yang memiliki komputer riba sendiri. Kekurangan peranti yang mencukupi serta Internet yang tidak stabil akan mengganggu proses PdPR untuk berjalan dengan lancar.

Jika guru yang menghadapi masalah tersebut, penyampaian guru kepada murid akan terjejas, dan kalau ia berlaku kepada murid-murid, proses penerimaan murid-murid pula yang akan terjejas. Jika proses penyampaian dan penerimaan terganggu, maka perkembangan ilmu akan turut terjejas.

Bekerja dari rumah merupakan norma baharu buat para guru serta kebanyakan ibu bapa. Jika sebelum ini, guru-guru dan ibu bapa tidak perlu menguruskan pengajian anak-anak mereka sewaktu sekolah dibuka, kini guru-guru dan ibu bapa perlu masuk campur segala urusan yang melibatkan pengajian anak-anak mereka.

Mereka perlu memastikan anak-anak memasuki kelas dalam talian pada waktu yang betul dan mempelajari subjek yang ditetapkan oleh pihak sekolah, memastikan kelas dalam talian anak-anak berjalan dengan lancar tanpa gangguan.

Selain itu, mereka perlu membantu anak-anak menyiapkan projek atau latihan yang kebiasaannya dipantau oleh guru di sekolah dan memastikan kelas anak-anak mereka tidak bertindih antara satu sama lain.

Menguruskan kerja tetap mereka serta menguruskan pengajian anak-anak mereka di rumah perlu bergerak seiring dan ia bukan perkara yang mudah untuk dilakukan terutama buat ibu bapa yang mempunyai anak ramai.

Anak-anak juga mempunyai cabaran mereka sendiri. Untuk fokus dalam kelas atas talian serta melihat dan mendengar melalui layar komputer sepanjang sesi pembelajaran berlangsung merupakan cabaran yang besar buat anak-anak terutama mereka yang darjah 1, 2 dan 3.

Selain itu, kebanyakan kelas tidak membenarkan murid-murid untuk berbual sesama rakan sekelas sedangkan berbual antara satu sama lain dapat membantu perkembangan murid-murid seperti mengasah skil bersosial, komunikasi serta berfikir.

Namun apa yang berlaku, kebiasaannya semasa PdPR berlangsung, hanya guru yang akan bercakap dari awal sehingga akhir kelas dan murid-murid tidak diberi ruang untuk berinteraksi sesama rakan sebaya mereka, meskipun tidak dinafikan bahawa masa juga boleh menjadi salah satu faktor.

Murid-murid juga cepat berasa bosan dengan kelas dalam talian ini, kerana mereka tidak dapat merasai suasana belajar dalam kelas di sekolah serta aktiviti-aktiviti yang terbatas seperti tidak dapat menjalankan eksperimen sains yang kebiasaannya di buat di makmal sekolah serta aktiviti kokurikulum seperti kelab dan sukan permainan.

Cabaran-cabaran yang dihadapi oleh ramai pihak ini memerlukan solusi yang sewajarnya agar proses PdPR dapat berjalan dengan lancar. Menurut Setiausaha Agung Kesatuan Perkhidmatan Perguruan Kebangsaan Semenanjung Malaysia (NUTP), satu kajian berkaitan pandangan ibu bapa tentang PdPR telah dijalankan.

Hasil daripada kajian tersebut, sebanyak 16,554 responden meminta agar pihak Kementerian dapat perhalusi masalah PdPR yang berlaku kini. Antara keluhan ibu bapa adalah jadual belajar yang padat serta lambakan kerja sekolah. Ibu bapa yang tidak mempunyai latar pendidikan yang tinggi juga merasa terbeban untuk membantu anak-anak mereka menyiapkan kerja rumah atau projek yang diberikan.

Justeru, saranan kepada pihak KPM agar segera mendapatkan maklum balas daripada pihak yang terbabit secara langsung dalam sektor pendidikan tentang masalah-masalah yang dihadapi oleh mereka. Hal ini agar pihak KPM dapat mengeluarkan solusi yang berkesan kepada mereka, bukan solusi yang syok sendiri dan tidak membantu mengurangkan masalah yang dihadapi.

Selain itu, mungkin pihak kementerian boleh mempertimbangkan agak sekolah dibuka buat murid-murid secara bergilir. Contohnya, murid tahun 1, 2 dan 3 bersekolah secara bersemuka 2 hari seminggu manakala murid tahun 4, 5 dan 6 bersekolah secara bersemuka selama 3 hari seminggu. Ini supaya pembelajaran bersemuka akan dapat membuatkan interaksi antara guru dan murid-murid lebih berkesan berbanding secara maya.

Kementerian juga diminta agar memberikan kebebasan kepada pihak sekolah untuk menentukan kaedah PdPR yang bersesuaian dengan situasi semasa sekolah. Di samping itu, pihak Kementerian juga disarankan untuk memberikan peruntukan atau bantuan khas kepada pihak sekolah seperti bantuan data internet buat guru-guru sepanjang tempoh PdPR berjalan.

Untuk pihak sekolah, disarankan agar pihak pengurusan dapat menyediakan training yang dapat membantu guru-guru untuk menjalankan proses PdPR dengan lancar. Seperti kursus membuat slides yang dapat menarik perhatian murid, kursus menggunakan aplikasi-aplikasi yang terdapat dalam internet yang dapat membantu guru-guru untuk guna dalam kelas secara maya.

Pihak sekolah juga digalakkan untuk membuat sesi dialog bersama ibu bapa agar dapat mencari solusi yang memuaskan kedua-dua pihak serta memberikan taklimat yang jelas kepada ibu bapa tentang bagaimana proses PdPR yang dijalankan oleh pihak sekolah.

Antara solusi yang telah dilakukan oleh salah sebuah sekolah di bawah naungan Ikram Musleh adalah, mengehadkan jumlah subjek yang dipelajari dalam sehari. Maksimum hanya dua subjek sehari, dengan masa selama sejam untuk setiap kelas. Hal ini dapat mengurangkan masalah pertindihan masa belajar buat murid yang mempunyai ramai adik-beradik.

Selain itu, membuat jadual subjek secara bergilir. Contoh, jadual minggu pertama dan ketiga, murid-murid hanya perlu mempelajari subjek teras manakala untuk jadual minggu kedua dan keempat, murid-murid akan mempelajari subjek elektif serta aktiviti-aktiviti kokurikulum.

Di samping itu, pihak sekolah juga hendaklah menggunakan buku teks, buku tulis dan buku aktiviti semaksimum mungkin. Murid-murid tidak perlu mencetak (print out) kertas latihan, ini kerana mengambil kira tidak semua keluarga mempunyai mesin pencetak (printer) di rumah.

Segala latihan hendaklah berpandukan buku teks dan buku aktiviti yang diguna oleh murid-murid. Guru-guru juga perlu memasukkan rakaman pembelajaran serta bahan-bahan seperti PowerPoint dan nota-nota yang perlu dibuat ke dalam Google Classroom agar murid-murid dapat merujuk semula jika mereka tidak dapat menghadiri kelas yang dijalankan.

Kesimpulannya, cabaran PdPR ini harus ditangani bersama. Semua pihak perlu bertoleransi antara satu sama lain, antara guru, ibu bapa, murid serta pihak kementerian. PdPR merupakan perkara yang asing sehingga kini, maka penyesuaian diri mungkin mengambil masa yang agak lama.

Justeru itu, semua pihak perlu bersama-sama berusaha untuk menjayakan PdPR agar anak-anak pada masa kini mendapat pendidikan terbaik yang akan menjadi bekalan buat mereka pada masa akan datang.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pemerkasaan Ukhuwah Pastikan Hidup Diredai Allah

SHAH ALAM – Proses menuntut ilmu dan menyebarkan dakwah adalah sebuah jalan yang panjang dan penuh cabaran, kata Rektor Universiti Fatoni, Thailand, Syeikh Dr Ismail Lutfi Japakiya.

“Maka, strategi yang tersusun dan jamaah yang kukuh amat diperlukan untuk memastikan keberhasilan ummah,” ujar beliau ketika sesi Syarahan Khas sempena Perhimpunan Tahunan IKRAM (PTI 2023) di IDCC, di sini pada Sabtu.

Dalam konteks dakwah dan tarbiah, jelas beliau, pemerkasaan ukhuwah sangatlah penting dalam memastikan masyarakat hidup mengikut acuan yang Allah redai, tanpa mengetepikan mana-mana pihak sekalipun.

Tegasnya, betapa manusia sangat lemah dari segala segi dan segala yang manusia miliki adalah dari Allah SWT.

“Maka kepada-Nya kita berserah diri dan memohon petunjuk. Jangan tinggalkan kekuatan kita pada al-Aziz (Yang Maha Perkasa).”

Syeikh Ismail menegaskan, apa yang membolehkan manusia mencapai kejayaan di dunia dan akhirat adalah dengan mengikut panduan yang telah ditetapkan al-Quran dan Sunnah.

Beliau berpesan agar tidak terpedaya dengan hasutan syaitan, dengan memetik Surah Taha ayat 117 yang bermaksud:

Maka, Kami berfirman, “Wahai Adam sesungguhnya Iblis ini musuh bagimu dan bagi isterimu; oleh itu, janganlah ia menyebabkan kamu berdua keluar daripada syurga, kerana dengan yang demikian engkau (dan isterimu) akan menderita.”

Beliau menceritakan kisah Nabi Adam a.s. dan Hawa sebelum dicampakkan ke dunia, di mana Allah memperkenalkan soal halal dan haram, serta kepentingan buat manusia untuk mengenali musuh yang mampu memalingkan manusia dari landasan yang lurus.

“Manusia acapkali terlalu tekun dalam menambah ilmu dalam mencari kebenaran, sehinggakan wujud kecenderungan untuk tidak mengenali musuh dan tipu muslihat syaitan yang sangat halus, sepertimana Iblis menipu daya Nabi Adam a.s. dan Hawa.”

Beliau turut menyeru para hadirin untuk memelihara ukhuwah Islamiah agar bersama-sama beroleh reda dan rahmat Allah SWT.

“Semoga kita dapat sentiasa ziarah-menziarahi, saling menjaga ukhuwah Islamiah serta memelihara legasi dakwah,” pesan beliau pada akhir ucapan.

Selain Dr Ismail Lutfi, turut menyampaikan Syarahan Khas ialah mantan Gabenor Jawa Barat, Dr Ahmad Heryawan yang berkongsi tentang ‘Pemerintahan Rahmah, Menyentuh Ummah: Pengalaman Jawa Barat’.


Gejala buli dan kesannya kepada masyarakat

Buli merupakan tindakan dengan niat untuk menyakiti hati dan memberi tekanan terhadap individu atau sekumpulan individu.

Buli juga didefinisikan sebagai tingkah laku agresif yang berulang dilakukan oleh individu atau sekumpulan individu berkuasa yang dengan sengaja menakut-nakut, menyalahgunakan atau memaksa mangsa dengan niat untuk menyakitinya secara fizikal atau emosi.

Menurut Kamus Dewan Edisi Keempat dan Kamus Pelajar Edisi Kedua, buli adalah perbuatan mendera dan mempermainkan mangsa untuk mendapatkan keseronokan.

Pembuli juga bertindak menggertak, menakut-nakut dan mencederakan mangsa buli. Tindakan membuli adalah untuk menunjukkan bahawa pembuli lebih berkuasa sama ada di sekolah, institusi pengajian tinggi atau tempat kerja jika dibandingkan dengan mangsa.

Pembuli juga mendapat kepuasan apabila membuli orang lain. Semakin mangsa berasa takut atau terancam semakin tinggi darjah kepuasan yang dirasai oleh pembuli.

Islam amat melarang keras perbuatan buli. Insan yang benar-benar beriman nescaya tidak akan membudayakan buli yang merupakan benih kediktatoran dalam masyarakat.

“Wahai orang-orang yang beriman! Janganlah ada suatu kaum yang mempermain-mainkan kaum yang lain, (kerana) boleh jadi kaum yang dipermainkan itu lebih baik daripada mereka, dan jangan pula ada golongan perempuan yang mempermain-mainkan perempuan yang lain, (kerana) boleh jadi perempuan (yang dipermainkan) itu lebih baik daripada mereka. Janganlah kamu saling mencela satu sama lain, dan janganlah saling memanggil dengan gelaran-gelaran yang buruk. Seburuk-buruk panggilan adalah (panggilan) yang buruk (jadi fasik) setelah beriman. Dan sesiapa tidak bertaubat, maka mereka itulah orang-orang yang zalim.” (Al-Hujurat: 11)

Tindakan membuli merangkumi tiga ciri berikut:

1. Sengaja – tingkah laku itu adalah agresif dan sengaja untuk menyakiti orang lain.

2. Berulang – tindakan agresif tersebut berulang kali berlaku terhadap individu atau kumpulan individu yang sama.

3. Ketidakseimbangan kuasa – individu yang membuli mempunyai lebih banyak kuasa fizikal atau sosial berbanding mangsa buli.

Buli tidak hanya terbatas kepada perbuatan mendera atau mencederakan mangsa, malahan turut melibatkan tindakan yang boleh menjejaskan kesihatan mental seperti ejekan, menghina, makian, memalukan mangsa di khalayak ramai, gemar mengarah orang lain, bersikap seperti bos, tidak mahu mengaku salah sebaliknya suka menuding jari, suka mengumpat, dibebani kerja secara berlebihan dan terpaksa menanggung kerja yang sepatutnya dilaksanakan oleh orang lain.

“Wahai orang-orang yang beriman! Jauhilah daripada berprasangka, sesungguhnya sebahagian daripada prasangka itu dosa, dan janganlah kamu mencari kesalahan orang lain, dan janganlah ada di antara kamu yang mengejek sebahagian yang lain. Apakah ada di antara kamu yang suka memakan daging saudaranya yang sudah mati? Tentu kamu berasa jijik. Bertakwalah kepada Allah, sesungguhnya Allah Maha Penerima Taubat, lagi Maha Penyayang.” (Al-Hujurat: 12)

Buli dapat dikategorikan kepada dua jenis, iaitu buli secara fizikal dan mental. Buli secara mental pula boleh dibahagikan kepada beberapa jenis antaranya adalah buli lisan, perhubungan, siber dan prasangka.

Buli secara lisan merupakan tindakan yang kerap berlaku di mana-mana sahaja tanpa mengira umur dan latar belakang pendidikan. Contoh buli lisan adalah mengejek, mengugut atau mengancam dan menyebarkan fitnah.

Buli berkaitan perhubungan pula dilakukan dengan niat untuk memulau atau meminggirkan individu atau sekumpulan individu dengan cara enggan bercakap atau menghasut orang lain untuk membuli.

Sebagai contoh di tempat kerja, pekerja-pekerja lama berpakat untuk memulaukan pekerja baharu yang lebih berpengalaman dengan cara tidak mengendahkan buah fikiran pekerja baharu tersebut.

Buli perhubungan ini juga berlaku atas faktor cemburu dengan pengalaman, kejayaan dan pujian yang diterima oleh seseorang itu.

Di institusi pendidikan pula, pelajar lelaki yang tidak cukup kacak dan pelajar perempuan yang dianggap tidak cantik akan dipinggirkan oleh pelajar-pelajar lain yang berasakan lebih kacak atau cantik.

Perbezaan status sosial seperti miskin dan kaya juga mempengaruhi buli perhubungan. Pelajar yang kaya tidak mahu berkawan dengan yang miskin kerana dianggap tidak layak untuk menjadi kawan. Maka pelajar yang miskin itu terus terpinggir.

Buli prasangka amat berkait rapat dengan prasangka buruk terutama apabila individu itu berbeza bangsa, agama dan budaya. Prasangka buruk wujud apabila seseorang itu gagal mengenali orang lain.

Islam amat menggalakkan penganutnya saling mengenali bukan sahaja sesama agama dan bangsa, malahan dengan penganut agama dan bangsa lain. Oleh sebab itu, Allah SWT berfirman yang bermaksud:

“Wahai manusia! Sesungguhnya, Kami telah menciptakan kamu daripada seorang lelaki dan perempuan, kemudian Kami jadikan kamu berbangsa-bangsa dan bersuku-suku agar kamu saling kenal mengenali. Sesungguhnya, yang paling mulia di sisi Allah ialah orang yang paling bertakwa. Allah Maha Mengetahui, lagi Maha Teliti.” (Al-Hujurat: 13)

Selaras dengan perkembangan teknologi maklumat dan komunikasi, buli juga semakin maju apabila mula menceroboh ruang siber.

Pembuli menggunakan pelbagai aplikasi seperti Facebook, Twitter, Instagram, Whatsapp, Telegram, WeChat dan YouTube untuk mengganggu, mengugut dan memalukan mangsa.

Mangsa buli siber mengalami kemurungan dan depresi yang amat teruk kerana penyebaran maklumat palsu berkaitan mangsa lebih mudah diakses oleh khalayak ramai.

Gangguan seksual pula merupakan campuran buli secara fizikal dan mental. Hal ini kerana terdapat mangsa gangguan seksual yang bukan sahaja diganggu secara lisan dengan kata-kata berunsur lucah, malahan anggota badannya disentuh atau diraba.

Mangsa gangguan seksual sudah tentu tidak mahu ke sekolah atau tempat kerja kerana wujud ketakutan dan kerisauan dalam diri.

Insan yang beriman sama sekali tidak akan tergolong dalam kalangan pembuli. Hal ini bertepatan dengan satu hadis daripada Abdullah bin Mas’ud RA bahawa Nabi Muhammad SAW bersabda:

“Bukanlah seorang mukmin itu orang yang suka mencaci, orang yang gemar melaknat, orang yang suka berkata-kata lucah dan orang yang berkata-kata kotor.” (HR Tirmidzi)

Perbuatan membuli amat memberikan kesan terhadap pembuli dan mangsanya. Mangsa buli akan mengalami masalah-masalah seperti kemurungan, kerisauan, gangguan makan, tiada keyakinan diri, rasa rendah diri, rasa ingin membunuh diri, sakit kepala, masalah tidur, sakit abdomen dan keletihan.

Masalah-masalah tersebut dialami oleh mana-mana mangsa buli sama ada yang bergelar pelajar mahupun pekerja.

Bagi mangsa buli daripada golongan pelajar, akan timbul masalah seperti ketidakhadiran ke sekolah, kolej atau universiti, prestasi pelajaran merosot mengakibatkan markah peperiksaan rendah, peningkatan kadar keciciran dalam pelajaran dan menghadapi masalah penyesuaian diri apabila dewasa atau melangkah ke alam pekerjaan.

Pekerja yang menjadi mangsa buli juga akan berasa bimbang untuk datang ke tempat kerja sekali gus memberi kesan terhadap kadar kehadiran dan prestasi pekerja.

Bagi pembuli, mereka akan cenderung untuk terlibat dengan aktiviti jenayah dan mengalami gangguan psikiatri atau mental.

Jika pembuli adalah golongan pelajar khususnya kalangan belia, mereka lebih berisiko untuk menghisap rokok dan vape, menagih dadah serta meminum minuman alkohol.

Prestasi kurikulum dan kokurikulum mereka juga teruk. Pembuli dalam kalangan pekerja pula akan berasakan diri mereka hebat, enggan mendengar pandangan orang lain serta mewujudkan suasana tempat kerja yang sentiasa tegang, bermasam muka dan tidak selesa.

Buli adalah benih kediktatoran yang tersemai dalam diri pembuli. Pembuli dianalogikan sebagai diktator kerana hilangnya sifat perikemanusiaan.

Buli tidak sepatutnya menjadi norma dalam masyarakat. Semua pihak tidak boleh memandang enteng masalah buli yang kian membarah dalam masyarakat.

Tugas menangani masalah buli harus dipikul bersama bak kata pepatah “bagai aur dengan tebing” dan untuk mencapai solusi pula haruslah umpama “bulat air kerana pembetung, bulat manusia kerana muafakat.”

Zulfiqar Mohd Yusof
Pensyarah Kolej Al-Quran Sayyidina Ali

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bersiap sedia berlayar ke Gaza

“Bot al-Awda telah pun berlepas dari Bergen, Norway pada 30 April baru-baru ini. Pelayaran ini dijangka akan mengambil masa sekitar dua bulan setengah untuk sampai ke pantai Gaza,” kata Pengerusi MyCARE, Prof. Madya Dr. Hafidzi Mohd Noor dalam sidang media pada Isnin lalu.

Menurut beliau, bot tersebut akan berlayar dari Norway ke arah Denmark, kemudian ke pelabuhan di Jerman sebelum berlayar melalui Selat Inggeris dan masuk ke lautan yang lebih besar.

Misi flotila memecah kepungan Gaza pada kali ini akan disertai oleh Dr Fauziah Hassan, Pn Norsham Abu Bakar, Hj Kamarul Zaman Shaharul Anwar, Prof. Dr Mohd Nazari Ismail, Prof. Madya Dr. Mohd Afandi Salleh, Sdr Zool Fadli Hamzah, Sdr Muhammad Aiman Mohd Zin, Pn Mas Ahmah Jonid, Sdr Muaz bin Ruslan dan Dr Yusri Musa.

Disertai oleh anggota misi dari 10 buah negara melalui lebih 10 buah pelabuhan, pelayaran aktivis Malaysia akan bermula pada 20 Mei ini, bermula dari Copenhagen, Denmark.

“Flotila yang membawa harapan masyarakat antarabangsa tanpa mengira agama dan bangsa dalam usaha membebaskan Palestin daripada penindasan Zionis Israel ini dijangka tiba di Gaza pada pertengahan Julai,” jelas Dr Hafidzi.

Tambahnya, misi pelayaran anjuran Freedom Flotilla Coalition (FFC) ini disertai oleh beberapa ahlinya iaitu Ship to Gaza Norway, Canadian Boat to Gaza, Ship to Gaza Sweden, Rumbo a Gaza Spain dan MyCARE.

Pelayaran yang disertai aktivis Malaysia dijangka akan bermula pada 20 Mei ini, bermula dari Copenhagen, Denmark.

Misi flotila ke Gaza ini merupakan kali ketiga disertai rakyat Malaysia selepas misi Mavi Marmara pada tahun 2010 dan Women’s Boat to Gaza pada 2016.


Pro dan Kontra Polemik Tauliah Mengajar Agama

Perkembangan teknologi semasa memudahkan sesiapa pun untuk mendapatkan ilmu agama pada bila-bila masa dan di mana-mana sahaja hanya di hujung jari.

Namun, dalam kehebatan dan kecanggihan teknologi yang melingkari, masyarakat perlulah peka serta memastikan guru yang mengajar atau menyampaikan ilmu tersebut adalah individu yang benar ilmunya bersumberkan al-Quran dan Sunnah Rasul SAW serta berpegang kepada fahaman Ahli Sunnah Wal Jamaah.

Imam Muslim meriwayatkan dalam mukaddimah kitab sahihnya daripada Muhammad ibn Sirin beliau berkata:

“Sesungguhnya ilmu ini adalah agama, maka kamu lihatlah daripada siapakah kamu mengambil agama kamu.”

Ini bersesuaian dengan titah DYMM Sultan Selangor, Sultan Sharafuddin Idris Shah Al-Haj pada 18 Februari 2022, di Istana Alam Shah Klang, yang memberi peringatan dan menitahkan hanya mereka yang benar-benar mahir dan mempunyai pengetahuan yang luas mengenai agama Islam sahaja yang boleh diberikan tauliah untuk mengajar atau ceramah di masjid-masjid atau surau-surau di seluruh negeri Selangor.

Dalam kalangan kita juga ada kelayakan agama, belajar agama hingga ke peringkat tertinggi, apatah lagi telah masuk dalam program-program realiti. Jadi kenapa perlu lagi tauliah mengajar?

Bukankah Nabi Muhammad SAW bersabda seperti yang diriwayatkan oleh Abdullah bin Amru r.a:

“Sampaikanlah daripadaku walau satu ayat.” (HR Bukhari, No. 3461)

Begitulah antara persoalan-persoalan yang sering dicetuskan oleh segelintir masyarakat apabila mengatakan tentang keperluan tauliah mengajar.

Sebagai contoh, Undang-undang Negeri Selangor telah menetapkan seseorang yang ingin mengajar agama, hendaklah mempunyai tauliah mengajar yang dikeluarkan berdasarkan seksyen 118 Enakmen Pentadbiran Agama Islam (Negeri Selangor) 2003 pindaan 2016.

Dalam konteks ini, mengajar bermaksud menyampaikan sebarang maklumat berkaitan dengan agama Islam melalui ceramah, forum, pengisahan, motivasi, tazkirah, pembentangan kertas kerja, kuliah, audio visual atau cara lain sebagaimana yang ditentukan oleh Jawatankuasa Tauliah.

Justeru, sesiapa yang ingin mengajar agama atau diundang untuk mengajar di masjid atau surau di seluruh Selangor, perlulah memiliki Tauliah Mengajar.

Terdahulu, pemohon akan melalui beberapa proses tapisan iaitu ujian penilaian fardu ain dan ujian nilai. Sekiranya lulus, pemohon akan dipanggil temu duga, seterusnya diputuskan oleh Jawatankuasa Tauliah MAIS. Begitulah langkah-langkah yang perlu dilalui oleh mereka yang memohon.

Tidak dapat tidak, setiap negeri memerlukan Tauliah Mengajar yang berlainan, memerlukan setiap pemohon mendapatkannya jika ingin memberikan atau menyampaikan tentang agama Islam di negeri tersebut.

Sepertinya pernah kedengaran suara-suara yang mengatakan betapa sukarnya proses permohonan Tauliah Mengajar dan ia sesuatu yang menyusahkan. Mari kita telusuri suatu kisah yang sangat sesuai dijadikan panduan.

Hadis yang diriwayatkan oleh Tirmidzi (No. 1327) bahawa ketika Rasulullah SAW menghantar Muaz bin Jabal r.a. ke Yaman, baginda terlebih dahulu bertanyakan beberapa soalan kepada Muaz untuk menguji kelayakan beliau dalam menyampaikan dakwah.

Setelah berpuas hati dengan manhaj Muaz dalam berhukum iaitu mendahulukan al-Quran, al-Sunnah dan seterusnya ijtihad, maka baginda pun mengucapkan rasa syukurnya kepada Allah SWT.

Oleh yang demikian, permohonan Tauliah Mengajar perlu melalui beberapa proses tapisan untuk melihat kelayakan, kemahiran, kemampuan dan penguasaan ilmu seseorang sebelum diberikan tauliah.

Melalui proses yang ditetapkan, ia bukan bermakna untuk menyusahkan, tetapi sebagai satu usaha mendidik para pemohon agar sabar seterusnya mengikuti prosedur yang ditetapkan.

Keperluan Tauliah Mengajar bukanlah untuk menghalang atau menyusahkan seseorang yang ingin mengajar agama. Tentunya, ia adalah sebagai langkah pencegahan bagi memenuhi maqasid syariah dalam aspek hifz ad-din iaitu memelihara agama Islam.

Allah SWT berfirman dalam surah Ali Imran ayat 19:

“Sesungguhnya agama (yang diredai) di sisi Allah hanyalah Islam.”

Justeru, bagi memastikan agama Islam terus terpelihara daripada sebarang anasir penyebaran ajaran salah, fitnah-memfitnah dan bersangka buruk yang boleh menimbulkan kesan negatif terhadap agama, masyarakat dan negara, maka tauliah diperlukan.

Saidina Ali r.a. pernah berkata, “Kata-kata yang benar tetapi bertujuan batil.” (HR Muslim)

Hakikatnya, di sinilah keperluan Tauliah Mengajar yang mana, ia bagi memastikan bahawa seseorang itu benar-benar layak dan sesuai untuk mengajar agama.

Kelayakan ini bukanlah kerana belajar tinggi atau mengikuti program realiti yang digelar itu ini, mahupun sudah ramai pengikut di media sosial atau ‘selebriti agama’ yang sebebasnya memberikan pengisian tentang agama tanpa Tauliah Mengajar.

Antara faktor yang memerlukan seseorang itu mempunyai Tauliah Mengajar adalah mengekang penyebaran ajaran atau fahaman yang menyeleweng daripada pegangan akidah Ahli Sunnah Wal Jamaah dan mengelak sesuatu perkara yang boleh menimbulkan kontroversi dan sensitiviti dalam kalangan masyarakat.

Ia juga bertujuan  mencegah mana-mana pihak yang menggunakan platform ceramah untuk menghina atau mengaibkan orang atau kumpulan tertentu dan memastikan pemegang tauliah mematuhi setiap peraturan dan undang-undang yang sedang berkuat kuasa.

Justeru, sesiapa yang mengajar, cuba mengajar atau menyebabkan pengajaran agama Islam tanpa tauliah adalah satu kesalahan di bawah Seksyen 119 Enakmen Pentadbiran Agama Islam (Negeri Selangor) 2003 Pindaan 2016.

Begitu juga, setiap negeri menguatkuasakan tindakan kepada mereka yang tidak mempunyai Tauliah Mengajar.

Baru-baru ini, timbul isu mereka yang biasa memberikan ceramah agama tetapi tidak mempunyai Tauliah Mengajar, lantas pihak berkuasa mengenakan tindakan terhadapnya.

Maka ramailah netizen mengecam tindakan pihak terbabit yang menjalankan tugasnya setelah menerima aduan bahawa masih terdapat masjid atau surau yang mengundang penceramah tanpa tauliah tersebut.

Realitinya, penceramah yang tidak mempunyai tauliah pun tahu tentang keperluan mendapatkan tauliah di negeri-negeri tertentu, namun masih terus mencuba untuk memberi ceramah di masjid dan surau tanpa tauliah.

Maka, apabila kebenaran ceramah di masjid dan surau tidak diberikan atas alasan tiada mempunyai tauliah, pihak berkuasa agama dipersalahkan dan diperlekehkan kononnya menghalang usaha-usaha dakwah dilakukan di masjid dan surau. Kenapa ini boleh berlaku?

Hakikatnya, ramai pendakwah bertauliah di setiap negeri direkodkan. Justeru, jumlah penceramah bertauliah yang ramai tersebut, seharusnya tidak menyukarkan pihak masjid atau surau untuk memilih mana-mana penceramah bertauliah yang boleh diperoleh maklumat mereka, melalui laman sesawang Jabatan Agama Islam setiap negeri.

Dalam pada itu, semua pemegang Tauliah Mengajar hendaklah pada setiap masa mematuhi undang-undang atau apa-apa arahan, larangan atau perintah yang diberikan oleh pihak berkuasa agama.

Seharusnya pemegang tauliah menggunakan Tauliah Mengajar pada situasi yang betul, bukannya untuk kepentingan dan keuntungan peribadi, serta tidak menyelitkan lawak jenaka yang melampau sehingga masyarakat hanya mengingati lawaknya berbanding ilmu yang disampaikan.

Pemegang tauliah juga diingatkan supaya tidak mencampuradukkan isu agama dengan politik kepartian dan permusuhan sesama Islam, atau menyelitkan apa-apa perkara yang mempunyai kecenderungan bagi mendatangkan benci atau penghinaan terhadap mana-mana agama.

Mereka juga dilarang membangkitkan perasaan tidak suka terhadap mana-mana kerajaan, atau mengembangkan perasaan buruk sangka serta permusuhan antara kaum atau golongan penduduk di negara ini.

Sebagai Pemegang Tauliah, mereka hendaklah pada setiap masa mempamerkan akhlak yang baik bertepatan dengan apa yang diperkatakan dalam kuliahnya mahupun ceramah, tidak berkelakuan dengan cara yang boleh mencemarkan agama Islam atau apa-apa perkara yang boleh menyebabkan tauliahnya ditarik balik.

Memetik kata-kata Ustaz Wan Ji Wan Hussin dalam artikelnya yang bertajuk ‘Tauliah dan progresif dakwah’:

“Kalau tauliah berorientasi kemampuan ilmu, sudah pasti Mufti Perlis telah diberikan tauliah khas untuk menyampaikan kuliah agama di Selangor pada tahun 2009 yang lalu. Namun yang berlaku adalah beliau pernah dihadapkan ke mahkamah syariah atas kesalahan tauliah. Bagaimana seseorang yang sudah diiktiraf keilmuannya oleh pihak istana Perlis boleh dianggap tidak layak diberikan tauliah khas?”

Beberapa bulan ini, isu tauliah mengajar agama menjadi perbicaraan umum. Justeru, beliau berpandangan, apa perlunya tauliah untuk berdakwah?

“Kalau mahu melawan ajaran sesat, negara ini sudah ada undang-undang untuk mengatasi ajaran sesat, seperti Seksyen 3 Kesalahan Jenayah Syariah (Wilayah-Wilayah Persekutuan) 1997 berkenaan pemujaan salah; dan akta doktrin palsu iaitu seksyen 4; dan akta dalam mengatasi daripada dikembangkan doktrin agama iaitu seksyen 5; dan dakwaan palsu iaitu seksyen 6; pendapat yang bertentangan dengan fatwa iaitu sesyen 12.”

Maka, baginya konsep tauliah ini perlu diberikan penjelasan tuntas terhadap fungsinya, jika tidak, sudah pasti tauliah akan dianggap sebagai mekanisme menghalang kebebasan berdakwah sedangkan dakwah adalah tuntutan agama.

Umat Islam hendaklah menuntut ilmu yang benar daripada guru yang dipercayai dan diyakini keilmuannya bersumberkan al-Quran dan Sunnah yang diberi tauliah.

Umat Islam juga hendaklah yakin bahawa ilmu fardu ain dan fardu kifayah adalah ilmu Allah yang wajib diajar dengan amanah, benar dan ikhlas bertujuan mewujudkan individu yang bertakwa, masyarakat yang damai dan negara yang makmur.

Masyarakat perlulah sedar bahawa segala keputusan dan pengurusan pemerintah terhadap rakyat dibina atas kemaslahatan sebagaimana disebutkan berdasarkan kaedah fiqh:

تصرف الإمام على الرعية منوط بالمصلحة

“Tindakan yang dijalankan oleh pemerintah terhadap rakyat bergantung kepada maslahah.”

“Dan tidak ada yang lebih baik perkataannya daripada orang yang menyeru kepada (mengesakan dan mematuhi perintah) Allah, serta dia sendiri mengerjakan amal yang soleh, sambil berkata: Sesungguhnya aku adalah daripada orang-orang Islam (yang berserah bulat-bulat kepada Allah)!” (Fussilat : 33)

Atriza Umar
Pegawai Jabatan Komunikasi dan Media
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Berikan hak wanita Islam bertudung

“Ini bukanlah perkara baharu melibatkan diskriminasi terhadap pekerja wanita,” tegas Ketua Wanita IKRAM, Datin Paduka Hajah Che Asmah Ibrahim dalam sidang media yang didakan pada Jumaat lalu.

Beliau berkata, Malaysia sudah 60 tahun merdeka, dalam sebuah negara yang pemimpin nombor satu dan majoriti rakyatnya beragama Islam, perlembagaannya meletakkan Islam sebagai agama Persekutuan.

“Namun wanita Islam masih tertindas dan dinafikan hak asasi untuk mengamalkan ajaran Islam sepenuhnya termasuk berpakaian sesuai dengan tuntutan agama mereka.”

Menurut beliau, bagi wanita Muslim bertudung bukan sekadar fesyen tetapi satu kewajipan yang dituntut agama.

“Situasi ini jelas menunjukkan kegagalan pihak kerajaan yang telah memerintah sejak merdeka membela hak asasi umat Islam walaupun telah termaktub dalam Fasal 8 Perlembagaan Malaysia jaminan setiap warga mendapat hak mereka dan bebas dari sebarang bentuk diskriminasi.”

Ini menunjukkan pihak berkuasa gagal memastikan supaya syarikat-syarikat yang beroperasi di Malaysia termasuk syarikat antarabangsa dilesenkan dengan sah dan menghormati budaya dan agama masyarakat setempat di mana mereka beroperasi.

“Kebebasan berpakaian mengikut tuntutan agama adalah hak asasi wanita Islam sebagai warganegara Malaysia tanpa mengambil, melibatkan mahupun menjejaskan hak kaum dan agama lain,” jelas Che Asmah lagi.

Sehubungan dengan itu, Wanita IKRAM menyeru dan mendesak agar pihak kerajaan bertindak tegas bagi memastikan majikan dan syarikat yang beroperasi di Malaysia menghormati sensitiviti agama dan keperluan pekerja mengikut adat dan norma yang dianuti pekerjanya.

“Syarikat-syarikat tersebut perlu dipastikan beroperasi mengikut SOP negara ini yang tidak bercanggah dengan tuntutan agama dan budaya masyarakat Malaysia dan bukan SOP antarabangsa semata-mata,” tegasnya.

Dalam sidang media berkenaan beliau berkata, pihak kerajaan melalui agensinya hendaklah bertindak tegas terhadap mana-mana majikan yang mengenakan polisi yang mendiskriminasikan rakyat Malaysia seperti menghalang wanita Islam melaksanakan tuntutan agama mereka dari sudut berpakaian dan pekerja lelaki daripada melakukan solat Jumaat umpamanya.

“Semua pihak diseru agar berhenti mempolemikkan isu ini.”

Justeru, usaha harus ditumpukan untuk memperkemaskan polisi dan pelaksanaan dalam membela hak semua pekerja khususnya wanita dengan menghentikan sebarang bentuk diskriminasi.

“Semoga dengan ini, kita benar-benar dapat membina Malaysia sebagai sebuah negara rahmah lagi sejahtera untuk semua.”


Tazkirah Di Kedai Kopi: IKRAM Tumpat Tampilkan Kelainan

TUMPAT – Kebiasaannya kedai kopi menjadi tempat makan minum dan berbual kosong sahaja bersama rakan, namun jarang ia dimanfaatkan untuk tazkirah atau pengisian bermanfaat.

Oleh itu, IKRAM Kawasan Tumpat menampilkan kelainan apabila buat julung kalinya menganjurkan program ‘Minum Kopi Bersama Ustaz’ di Kedai Kopi Abe Li, Kota Kubang Labu, di sini pada Sabtu lalu.

“Seramai 15 orang pengunjung telah hadir untuk menikmati sarapan pagi yang ditaja oleh IKRAM Tumpat,” lapor pihak penganjur dalam satu hantaran di FB IKRAM Kelantan.

Tambahnya, program selama sejam itu diadakan untuk menyantuni masyarakat setempat dengan mesej yang ‘santai tapi sampai’.

Sambil minum kopi, para pengunjung disajikan dengan perkongsian yang disampaikan oleh Ustaz Muhammad Ismail, Pengetua Akademi Tahfiz Aman berkisar tentang ukhuwah dan kepentingannya dalam Islam.

Sebelumnya, Hj Mokhtar Nordin selaku Pengerusi Jawatankuasa Kebajikan IKRAM Tumpat mengalu-alukan kehadiran pengunjung dan memberi penerangan ringkas tentang IKRAM Tumpat serta aktiviti-aktiviti yang dilakukan.

“Program yang julung kali dibuat ini mendapat maklum balas yang positif dan dipersetujui diadakan setiap bulan.”

Tahniah IKRAM Tumpat. Semoga program santai sebegini dapat diteruskan dan diperluaskan bagi menyantuni dan mendidik masyarakat dengan mesej positif secara lebih dekat dan santai, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Dr Mohamed Morsi calon Presiden Mesir: Kenyataan bersama IM dan FJP

Rakyat Mesir telah melancarkan suatu revolusi yang diberkati pada Januari 2011 untuk memperoleh kebebasan yang berdaulat dan bermaruah, untuk meletakkan kebenaran dan keadilan, untuk memperbaiki taraf kehidupan, dan menaikkan taraf negara mereka ke peringkat yang selayaknya di kalangan negara-negara lain, di peringkat serantau dan antarabangsa; dan mereka telah menyerahkan pentadbiran negara kepada Supreme Council of the Armed Forces (SCAF) dalam tempoh peralihan tidak melebihi dari enam bulan.

Ini bermakna peranan utama SCAF  ialah untuk memelihara revolusi dan menyediakan suasana yang sesuai agar rakyat dapat memilih perwakilan mereka dalam institusi-institusi berperlembagaan, membentuk sidang dewan melalui proses pilihan raya untuk diamanahkan kepada Dewan Rakyat dan Majlis Syura bagi menggubal perlembagaan baru, memilih Presiden Republik dan membentuk suatu kerajaan yang berdaulat yang mencerminkan kehendak rakyat.

Rakyat telah memilih perwakilan-perwakilan mereka untuk kedua-dua sidang Parlimen – Dewan Rakyat dan Majlis Syura – melalui pilihanraya yang jelas, bebas dan adil. Mereka telah memberi majoriti kepada parti Ikhwan Muslimin iaitu Parti Kebebasan dan Keadilan (FJP).

Walaubagaimanpun, semasa Parlimen bersegera untuk melaksanakan tugas untuk membentuk semula negara dan memenuhi permintaan rakyat, ia telah dicabar oleh kerajaan yang sengaja meletakkan halangan-halangan dan menimbulkan beberapa krisis.

Kemudian, apabila Parlimen meminta SCAF untuk membubar kerajaan dan menugaskan majoriti untuk membina kerajaan campuran, ia enggan dan meneruskan kuasa Kabinet yang telah gagal.

Seterusnya, Ikhwan dan FJP berusaha meyakinkan beberapa personaliti terkemuka untuk bertanding untuk menjadi Presiden tetapi semuanya menolak dengan alasan dan sebab masing-masing.

Maka, Ikhwan Muslimin dan FJP membuat keputusan untuk mengemukakan seorang calon Presiden. Majlis Syura Ikhwan dan Jawatankuasa Kebangsaan FJP mengarahkan Khairat Al-Shater untuk bertanding untuk jawatan Presiden.

Suruhanjaya Tinggi Pemilihan Presiden (Supreme Presidential Electoral Commission –SPEC ) memutuskan untuk menggugurkan Khairat Al-Shater, walaupun beliau berkelayakan dan berupaya menolak, mengikut undang-undang, sebab-sebab yang membawa kepada pengguguran beliau.

Anehnya, SPEC mengabaikan semua pembelaan undang-undang dan dokumen pembuktian dari mahkamah tentera. Oleh itu, Ikhwan Muslimun dan FJP memutuskan untuk meneruskan pertandingan untuk jawatan Presiden dengan mengemukakan seorang calon lain.

Seterusnya, Dr Mohamed Morsi, Pengerusi FJP diberi mandat untuk bertanding. Sudah tentu Ikhwan dan FJP meletakkan sokongan sepenuhnya kepada calon Presiden mereka.

Sedang berlaku serangan yang dahsyat terhadap Ikhwan Muslimun dan semua golongan Islamis di Mesir, demi untuk mengecualikan mereka dari jawatan-jawatan eksekutif – Presiden and Kabinet, dan berusaha menggugurkan mereka dari menggubal Perlembagaan, walaupun secara amnya Islam adalah arus yang popular di Mesir.

Dalam serangan yang ganas ini, penentang-penentang projek Islami ini menggunakan semua media cetak dan penyiaran untuk berkempen berterusan di mana mereka sanggup kehilangan semua profesionalisme and integriti.

Jelas sekali, pertentangan kepada golongan Islamis dan projek Islami secara keseluruhannya adalah berdasarkan fitnah yang terang-terangan, kepalsuan dan pembohongan yang nyata dan mengancam prinsip-prinsip nilai hakikat dan kejujuran, kebenaran dan kebijaksanaan, kesaksamaan dan etika profesional.

Ikhwan Muslimun dan FJP menyeru semua rakyat Mesir, tanpa mengira warna dan kaum, untuk:

1. Bersatu untuk menyempurnakan proses demokrasi yang aman.

2. Menegaskan kehendak rakyat untuk pemindahan kuasa sert amerta kepada penguasa yang dipilih sebelum 30 Jun seperti dijanjikan oleh SCAF.

3. Menyempurnakan pemilihan Presiden, memelihara integriti dan keadilan.

4. Menyeru kepada SCAF untuk melaksanakan kehendak rakyat dan Parlimen dengan membubarkan kerajaan dan menugaskan majoriti Parlimen yang dipilih oleh rakyat untuk membentuk kerajaan campuran.

5. Berdiri teguh untuk Projek Pembaharuan yang disediakan oleh IM dan FJP.

6. Menyokong Dr Mohamed Morsi, calon IM dan FJP dalam pemilihan Presiden yang akan datang; dan memberi kerjasama dengan beliau untuk mencapai pembaharuan sebenar bagi Mesir.

7. Menyertai perarakan jutaan manusia pada Jumaat 20 April bagi mendengar tuntutan rakyat untuk memelihara revolusi Mesir dan kesempurnaan daripada manfaatnya.

8. Mengelakkan tindak balas kepada provokasi mana-mana golongan, agar tidak terpesong dari jalan keamanan yang telah dirintis oleh rakyat Mesir yang mulia pada 25 Januari 2011 dan telah mengagumkan seluruh dunia.

Meskipun apa jua percubaan untuk menggagalkan atau merendahkan revolusi ini, dan cubaan-cubaan untuk menidakkan kehendak rakyat serta harapan dan aspirasi mereka, kami yakin bahawa kemenangan yang terakhirnya adalah untuk revolusi ini.

Kami seterusnya yakin bahawa rakyat kita yang hebat tidak akan meninggalkan revolusi ini walaupun apa jua harga tebusannya.

Ikhwan  Muslimun                           Parti Kebebasan dan Keadilan

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Falsafah Pendidikan Islam Tidak Bercanggah Dengan Falsafah Pendidikan Kebangsaan, Malah Memperkasakannya

Pertubuhan IKRAM Malaysia (IKRAM)  mengikuti pandangan yang dilontarkan  oleh Wakil Wanita Umno, Senator Datin Rahimah Mohamad di Perhimpunan  Agung UMNO yang mahukan sekolah-sekolah persendirian, sekolah-sekolah  pondok dan sekolah-sekolah agama dikaji semula kerana kononnya  “…dikhuatiri  melahirkan golongan pelampau dan perkauman yang  bercanggahan dengan Falsafah Pendidikan Negara…”

IKRAM ingin  menjelaskan bahawa Falsafah Pendidikan Islam (FPI) yang didokongi  oleh  penggiat Pendidikan Islam  termasuk IKRAM berbunyi seperti berikut:  “Pendidikan Islam adalah suatu proses pendidikan yang berteraskan tauhid  bagi membina dan melahirkan insan rabani yang berilmu, beriman dan  berakhlak mulia serta berkemampuan membentuk kehidupan diri sendiri,  masyarakat, negara dan dunia sebagaimana yang dituntut oleh Al-Quran dan  As-Sunnah melalui sistem pendidikan yang seimbang, menyeluruh,  bersepadu dan berterusan”.

Ia tidak jauh berbeza, jika dibanding  dengan Falsafah Pendidikan Kebangsaan (FPK) iaitu: “Pendidikan di  Malaysia adalah suatu usaha berterusan ke arah memperkembangkan lagi  potensi individu secara menyeluruh dan bersepadu untuk mewujudkan insan  yang seimbang dan harmonis dari segi intelek, rohani, emosi dan jasmani  berdasarkan kepercayaan dan kepatuhan kepada Tuhan. Usaha ini adalah  bagi melahirkan rakyat Malaysia yang berilmu pengetahuan,  berketerampilan, berakhlak mulia, bertanggungjawab dan berkeupayaan  mencapai kesejahteraan diri, serta memberi sumbangan terhadap  keharmonian dan kemakmuran keluarga, masyarakat dan negara.”

Jelas bahawa FPI menyokong dan memperkukuhkan FPK kerana hasrat FPK  adalah untuk melahirkan insan yang holistik, diberikan nilai tambah oleh  FPI melalui pendekatan Islam berteraskan Al-Quran dan As-Sunnah. FPI,  yang berasaskan Islam, menolak sebarang usaha membentuk golongan  pelampau dan perkauman.

IKRAM yakin pembangunan insan hendaklah  berteraskan aqidah tauhid melalui sistem yang seimbang, menyeluruh,  bersepadu dan berterusan.   Sistem pendidikan seharusnya melahirkan  insan kamil (insan yang seimbang dan harmonis). Insan kamil seharusnya  cemerlang secara menyeluruh dari sudut ilmu dan kefahaman, kemahiran dan  kemampuan, ketuhanan dan spiritual, akhlak dan adab.

Gejala sosial  semakin parah. Umumnya masyarakat sangat bimbang dengan gejala ponteng  sekolah, samseng, merokok, penyalahgunaan dadah, buang bayi dan jenayah  besar yang semakin meruncing dalam kalangan pelajar. Dalam menghadapi  fenomena ini, rakyat perlu diasuh bukan sahaja cemerlang dalam aspek  akademik  semata-mata tetapi juga dari aspek jasmani dan spiritual iaitu  mendekatkan diri mereka dengan Tuhan.

Kedudukan dan nilai keunggulan  FPK, dalam konteks pembinaan sebuah negara yang progresif dan maju,  perlulah dilaksanakan secara lebih meluas iaitu merangkumi aspek  kemanusiaan, fizikal dan keagamaan dan bukan setakat ia muncul sebagai  subjek Moral atau Pendidikan Islam sahaja.

Oleh itu, adalah  merupakan suatu kesilapan jika sistem pendidikan yang berteraskan FPI  yang dilaksanakan di sekolah-sekolah  persendirian, sekolah pondok dan  sekolah agama dianggap bercanggah dengan FPK.

Akses dan ekuiti merupakan anjakan utama dalam Pelan Pembangunan Pendidikan Malaysia (PPPM) 2013-2025.

IKRAM berpandangan bahawa akses dan ekuiti harus juga melibatkan  sekolah-sekolah agama dan sekolah-sekolah swasta yang tidak  berorientasikan keuntungan. Ini adalah kerana mereka juga terlibat dalam  membantu kerajaan menyediakan modal insan yang seimbang dan harmonis  demi pembangunan negara.

IKRAM seterusnya ingin mengesyorkan  agar semua sekolah, termasuk sekolah-sekolah agama dan sekolah-sekolah  swasta yang tidak berorientasikan keuntungan dianggap sebagai sistem  pelengkap (complementary) yang perlu digalakkan dan diberikan peruntukan  modal per kapita dan bantuan buku teks yang adil daripada Kementerian  Pendidikan Malaysia.

Sekolah-sekolah ini juga perlu diberi taraf  “pengecualian cukai” di mana ibubapa yang menghantar anak-anak mereka ke  sekolah-sekolah ini dibenarkan memohon pengecualian cukai bagi yuran  yang mereka bayar untuk pendidikan anak-anak mereka.

IKRAM  mengalu-alukan sebarang dialog dengan mana-mana pihak mengenai sistem  pendidikan Islam demi kemaslahatan bangsa, negara dan agama.

Pengerusi Jawatankuasa Pendidikan Pertubuhan IKRAM Malaysia (IKRAM)


IKRAM alu-alukan pelantikan Dr Mujahid sebagai Menteri di JPM

Pertubuhan IKRAM Malaysia (IKRAM) mengalu-alukan pelantikan YB Dato’ Dr. Mujahid Yusof Rawa sebagai Menteri di Jabatan Perdana Menteri (JPM) (Agama) dalam kabinet baharu Kerajaan Pakatan Harapan.

Pelantikan beliau amat tepat. Sebagai seorang pemegang Ijazah Sarjana Muda Bahasa Arab & Sastera, Sarjana Pembangunan Sumber Manusia dan Doktor Falsafah dalam bidang Siasah Syar’iyyah, beliau mempunyai cukup kepakaran untuk menggalas tanggungjawab sebagai Menteri di JPM yang menjaga hal ehwal agama.

Penglibatan beliau dalam kegiatan Islam sejak di Institusi Pengajian Tinggi (IPT) telah memberikan pengalaman yang cukup luas untuk beliau menerajui organisasi Islam.

Sebagai seorang yang telah melalui proses tarbiah secara teori dan amali serta komitmen yang tinggi dalam penghayatan Islam, beliau diyakini mempunyai integriti yang sangat tinggi dan tidak akan berkompromi dengan apa jua penyalahgunaaan kuasa dan kemudahan awam, seterusnya dapat memastikan institusi Islam diurus secara profesional, telus dan tadbir urus yang baik.

Pengalaman beliau mengadakan pelbagai dialog dengan banyak pihak menjadi satu kelebihan beliau untuk menggagaskan Islam sebagai agama yang bersifat Rahmah dan menggalakkan budaya dialog yang sihat.

Didoakan YB Menteri akan berjaya dalam usaha menambah baik pengurusan institusi Islam dan dapat merealisasikan gagasan Islam Rahmatan lil ‘Alamin. IKRAM bersedia untuk memberikan kerjasama sepenuhnya kepada YB Menteri dan semua pihak yang berkaitan.

Dr. Mohd Parid Sheikh AhmadPresidenPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Mesej penting ‘Hidup Berbilang, Makmur Bersama’

“Ini menunjukkan bahawa Lim Lian Geok jelas menyedari bahawa sebagai masyarakat berbilang kaum, kerana kita hidup bersama, kita mesti hidup berbilang dan makmur bersama,” jelasnya dalam satu forum membincangkan jiwa dan asas perjuangan tokoh pendidikan Cina itu dalam perspektif pelbagai kaum.

Selain beliau, forum pada 9 Disember lalu anjuran LLG Cultural Development Centre itu turut menampilkan Presiden LLG, Lau Chee Boon, CEO LLG Yew Lee Fung, Pengarah LLG, Tan Yoke Suan dan Presiden Tamil Foundation, Raghavan Annamalai.

Tambah Badlishah, Lim Lian Geok tidak memilih untuk menggunakan perkataan ‘harmoni’ atau ‘aman’ kerana dia berharap kita semua saling mempereratkan hubungan antara satu sama lain dan bersama-sama melakukan kemajuan.

Menurut beliau, istilah ‘kemakmuran’ sangat penting dalam perbendaharaan Bahasa Melayu merangkumi keamanan, kemajuan, pertumbuhan bersama serta penggabungan budaya.

Sejak merdeka, aliran pendidikan Cina dan Tamil telah menghadapi keadaan yang mencabar dan pada masa itu, Lim Lian Geok telah ke hadapan mempertahankan pendidikan ibunda, memperjuangkan keadilan bahasa dan bangsa serta memperkenalkan konsep ‘Hidup Berbilang, Makmur Bersama’.


DPN mansuhkan had umur anggota JKN, JKD IKRAM

Dewan Perwakilan Nasional (DPN) ke 8 Sesi 2014-2018 yang bersidang pada hari ini 20 Februari 2016 telah meluluskan pindaan Undang-undang IKRAM bagi memansuhkan syarat umur 30 tahun bagi menjadi anggota Jawatankuasa Negeri (JKN) dan syarat umur 25 tahun bagi menjadi anggota Jawatankuasa Daerah (JKD). Pindaan ini melibatkan masing-masing Fasal 28.3 dan Fasal 31.

Walaubagaimanapun, syarat Ahli Teras bagi menjadi anggota JKN dan Ahli Teras atau Ahli Aktif bagi menjadi anggota JKD terus kekal.

Pemansuhan had umur ini bertujuan memberi peluang kepada orang muda untuk turut terlibat menganggotai JKN dan JKD bagi turut sama menggerakkan aktiviti IKRAM di peringkat Negeri dan Daerah.

Pada sidang yang sama, DPN juga telah meluluskan pindaan-pindaan bagi menambah bilangan anggota JKN yang membolehkan Majlis Perwakilan Negeri (MPN) memilih tidak lebih daripada 8 orang anggota JKN (berbanding 7 sekarang) dan YDP Negeri boleh melantik tidak lebih daripada 7 orang (berbanding 4 orang sekarang).

Manakala di peringkat daerah, pindaan dilakukan bagi membolehkan Mesyuarat Agung Daerah (MAD) memilih tidak lebih daripada 8 orang anggota JKD (berbanding 5 sekarang) dan YDP Daerah boleh melantik tidak lebih daripada 7 orang (berbanding 4 orang sekarang). Pindaan-pindaan ini melibatkan Fasal 28.5.7 dan Fasal 28.5.8 serta Fasal 31.3.7 dan Fasal 31.3.8.

Pindaan-pindaan ini akan dimajukan kepada Pendaftar Pertubuhan Malaysia secepat mungkin bagi mendapatkan kelulusan sebelum ia berkuatkuasa.

Pindaan-pindaan bagi menambah bilangan anggota JKN dan JKD dibuat bagi memperkukuhkan perjalanan JKN dan JKD, insyaa-Allah.

Hj Nahar Md NorSetiausaha AgungPertubuhan IKRAM Malaysia


Gempa Bumi Di Sabah: IKRAM Ucap Takziah

Pertubuhan IKRAM Malaysia (IKRAM) mengikuti perkembangan bencana gempa bumi di Sabah pada 5 Jun 2015 yang hingga kini mengorbankan 18 orang pendaki Gunung Kinabalu iaitu enam rakyat Malaysia termasuk malim gunung Robbie Sapinggi, sembilan dari Singapura dan masing-masing seorang dari Filipina, China dan Jepun.

IKRAM sangat bersimpati dan mengucapkan takziah kepada semua keluarga mangsa dan rakyat Sabah.

IKRAM juga mengucapkan syabas dan terima kasih atas tindakan pantas pasukan sukarelawan yang berusaha menyelamatkan mangsa yang masih terperangkap di atas Gunung Kinabalu.

IKRAM akan terus memantau perkembangan semasa bagi mengenal pasti bentuk bantuan yang akan disampaikan.

IKRAM melalui institusi khidmat masyarakatnya, i-Bantu dan MyCARE Sabah turut menghantar pasukan peninjau ke kawasan terlibat bagi menilai bantuan yang dapat dilakukan.

IKRAM mengharapkan agar semua yang terkesan dan anggota keluarga mereka dapat bersabar dan redha atas kejadian ini.

IKRAM menyeru semua rakyat Malaysia bersama-sama mendoakan kesejahteraan kita bersama.

Profesor Madya Hj Ainullotfi Abdul Latif

Pengerusi Jawatankuasa Khidmat MasyarakatPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Peranan Ilmuwan, Agamawan Pupuk Akhlak Murni

SHAH ALAM – Penulis dan pakar motivasi, Dato’ Dr Danial Zainal Abidin berkata, untuk menyebarkan rahmah, para ilmuwan dan asatizah (agamawan) perlu memupuk akhlak yang murni dalam kalangan masyarakat, kerana melalui akhlak yang murni, masyarakat akan memiliki nilai insaniah.

“Menurut buku Excellence Without a Soul, universiti pada zaman sekarang gagal mencipta pelajar yang bijaksana dan mulia serta gagal memupuk nilai insaniah di dalam diri mereka,” kata beliau sebagai ahli panel Rahmah Talks dalam Perhimpunan Tahunan IKRAM (PTI 2023) di IDCC di sini pada Sabtu.

Akibatnya, jelas beliau, pelajar lepasan universiti termasuk graduan universiti di negara-negara Islam cenderung untuk bekerja tanpa sifat amanah dan tidak memiliki rahmah, kasih sayang dan timbang rasa kepada orang lain.

Beliau juga menekankan kepentingan agamawan untuk cakna dalam isu-isu semasa, kerana mereka merupakan pusat rujukan bagi semua lapisan masyarakat.

Selain Dr Danial, turut menjadi ahli panel forum tersebut ialah Ammar Roslizar dan Dr Umi Kalthum Ngah, menampilkan perkongsian mengenai menyebarkan rahmah dari perspektif bidang dan generasi berbeza.

Ammar yang merupakan pengasas ARBA Travel Group Sdn Bhd dan Yezza Tech Sdn Bhd menceritakan tentang fikrah disebalik dakwah orang muda di jalur ekonomi terutamanya melalui keusahawanan.

“Keusahawanan perlu menjadi medan dakwah kepada ahli IKRAM kerana keusahawanan di zaman kini persis perang di zaman Nabi,” kata beliau.

Jelasnya, hal ini kerana kedua-duanya (keusahawanan dan dakwah) berfungsi untuk meluaskan pengaruh dan kuasa di sesebuah medan.

Beliau menyatakan bahawa ramai anak muda memilih untuk menceburi bidang keusahawanan kerana ia merupakan sumbangan mereka kepada projek yang bertajuk “Malaysia Negara Rahmah 2035’.

Dr Umi Kalthum pula berkongsi tentang keperluan seseorang untuk menyemai inspirasi di dalam diri kerana ia mampu menjadikan diri kita lebih bagus pada masa akan datang.

“Hal ini berbeza daripada motivasi, yang bersifat sementara dan digunakan dalam masa yang pantas,” katanya yang juga pensyarah kejuruteraan elektrik dan elektronik di Universiti Sains Malaysia (USM).

Beliau menekankan tentang motivasi kendiri yang memerlukan sikap ihsan dan pegangan kepada konsep “unlearn, relearn, learn” iaitu memiliki sifat yang sentiasa komited untuk memperbaharui dan mengamalkan ilmu.

Dr Umi Kalthum juga menegaskan keperluan kemahiran abad ke-21 iaitu 4K; komunikasi, kolaborasi, berfikiran kritikal dan daya kreatif.

“Tanpa kemahiran tersebut, seseorang itu tidak dapat mengamalkan sikap rahmah,” ujarnya yang merupakan penerima Anugerah Siti Khadijah di Majlis Kemuncak Sambutan Maal Hijrah Negeri Perak pada Julai lalu.

Secara tuntasnya, sesi Rahmah Talks ini memberi inspirasi dan pemahaman tentang pentingnya menjalinkan ukhuwah yang teguh dan menyebarkan rahmah dalam segala lapisan masyarakat, tanpa mengira usia, latar belakang dan bidang.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kemiskinan berleluasa, ketidakstabilan ekonomi akibat rasuah

Kamus Oxford mendefinisikan rasuah sebagai tingkah laku tidak jujur atau menipu oleh mereka yang berkuasa, yang biasanya melibatkan rasuah. Asal kata korupsi dalam bahasa Inggeris berasal daripada kata Latin korupus, yang merupakan bahagian terakhir daripada korumpere, yang pada akhirnya membawa maksud, memberi rasuah dan menghancurkan.

Manakala dalam Kamus Webster perkataan ‘corruption’ membawa maksud sebarang tindakan dan perbuatan yang menjejaskan integriti, kemuliaan ahlak atau prinsip moral; keadaan yang rosak atau keji, hilang kesucian atau integriti, menghalang, kejahatan, tidak suci atau rasuah.

“Kurang integriti atau kejujuran (terutama terdedah kepada rasuah); menggunakan kedudukan yang diamanahkan untuk keuntungan tidak jujur.”

Menurut Suruhanjaya Pencegahan Rasuah Malaysia (SPRM), perkataan ini digunakan membawa gambaran yang negatif. Dalam Bahasa Melayu, perkataan rasuah datangnya daripada perkataan Arab ‘al-risywah’ dan ia disebut dalam al-Quran sebagai satu perbuatan jahat.

Dalam konteks Akta Suruhanjaya Pencegahan Rasuah Malaysia 2009, rasuah membawa maksud memberi atau menawarkan, menerima atau meminta atau setuju untuk menerima ganjaran/faedah secara langsung atau tidak langsung.

Dokumen tertua yang ditemui menyentuh tentang rasuah terkandung dalam Arthasastra, tulisan BC Kautilya di India, pada tahun 300 sebelum Masihi. Di China, Dinasti Qing pada tahun 220 sebelum Masihi, menjelaskan konsep rasuah dan mengenakan hukuman berat ke atas mereka yang terbabit.

Rasuah berlaku di sektor awam dan swasta, malah hari ini turut berlaku dalam institusi antarabangsa, institusi agama serta badan sukarela dan badan sukan. Ban Ki-Moon, Setiausaha Agung Pertubuhan Bangsa-Bangsa Bersatu (PBB) pada September 2007 menyatakan, “Corruption undermines democracy and the rule of law. It leads to violations of human rights. It erodes public trust in government. It can kill.”

Rasuah antara faktor kemiskinan dan pembangunan ekonomi tidak stabil

Ketika ekonomi global berkembang secara mendadak pada abad ke-20, tahap rasuah juga meningkat. Adalah sukar untuk mengira kadar dan tahap rasuah secara global kerana kegiatan ini dilakukan secara rahsia.

Bank Dunia menganggarkan bahawa rasuah antarabangsa melebihi USD1.5 trilion setiap tahun atau 2 peratus daripada Keluaran Dalam Negara Kasar (KDNK) global dan 10 kali lebih banyak daripada jumlah wang bantuan global. Namun, wujud nilai lain yang menganggarkan rasuah pada 2 hingga 5 peratus daripada KDNK global.

Rasuah meresap kepada semua lapisan masyarakat dari pegawai awam berpangkat rendah yang menerima rasuah kecil hingga pemimpin negara yang mencuri berjuta-juta dolar. Di manakah integriti mereka sebagai orang yang diamanahkan?

Rasuah sebagai antara sebab utama membantutkan pertumbuhan ekonomi, menghilangkan minat pelaburan asing, meningkatkan kos pentadbiran dan urus niaga, menidakkan rakyat daripada mendapat perkhidmatan serta mendorong kepada berlakunya ketidakstabilan politik.

Selain itu, rasuah seakan telah menjadi cara hidup di beberapa negara. Pada tahun 2018, Transparency International (TI) melaporkan bahawa dua pertiga warga Bangladesh dan lebih daripada separuh rakyat India telah memberi rasuah dalam dua belas bulan sebelumnya.

Pada tahun 2017 pula, laporan itu juga melaporkan bahawa satu daripada empat orang di seluruh dunia telah memberi rasuah selama 12 bulan untuk mengakses perkhidmatan awam.

Hampir 57 peratus orang di seluruh dunia merasakan bahawa kerajaan mereka tidak melakukan apa-apa untuk memerangi rasuah, sementara hanya 30 peratus yang percaya bahawa kerajaan mereka berusaha dengan baik dalam memerangi rasuah.

Kajian Transparency International pada tahun 2017 juga menunjukkan di seluruh dunia bahawa kira-kira satu pertiga orang menganggap ketua mereka, perdana menteri, pegawai kerajaan negeri dan tempatan, pengarah syarikat, wakil rakyat dan pegawai polis melakukan rasuah.

Pegawai polis dilihat paling banyak mengamalkan rasuah di Afrika sub-Sahara (47 peratus) dan Asia Pasifik (39 peratus). Ini dianggap sebagai kecaman yang dahsyat mengenai sejauh mana konsep-konsep rasuah global pada era ‘homo korupus’ ini, orang-orang yang sangat biasa dengan rasuah.

Kerana rasuah, ia menyebabkan kemiskinan dan pembangunan ekonomi tidak stabil. Pada tahun 2017, hampir 10 peratus orang Asia, iaitu sekitar 400 juta orang, hidup dalam kemiskinan yang melampau.

kerana amalan rasuah ini juga, ia membantutkan pengaliran dana yang diperuntukkan untuk memulihkan kemiskinan. Negara-negara seperti Bangladesh, China, India, Indonesia, Malaysia, Nepal, Thailand dan Filipina tidak terkecuali menghadapi masalah rasuah ini.

Sekiranya negara-negara membangun dapat mengawal rasuah dan menegakkan undang-undang, anggaran pendapatan perkapita Bank Dunia akan berlipat kali ganda dalam jangka masa panjang. Rata-rata, sektor perniagaan dapat berkembang 3 peratus lebih cepat daripada kebiasaannya.

Lapan fakta tentang rasuah di Asia

Indeks Persepsi Rasuah adalah indeks tahunan yang diterbitkan oleh Transparency International sejak tahun 1995. Indeks ini memberi peringkat kepada negara-negara sesuai dengan tahap rasuah mereka di sektor awam sebagaimana yang ditentukan oleh penilaian pakar dan tinjauan pendapat di negera tersebut.

Indeks ini menempatkan negara-negara di seluruh dunia mengikut tahap di mana rasuah diperhatikan pada pekerja dan ahli politik. Organisasi ini mendefinisikan rasuah sebagai penyalahgunaan kuasa yang dipercayai untuk kepentingan peribadi.

Dalam edisi terbaru Indeks Rasuah pada tahun 2019 yang diterbitkan pada awal tahun 2020; Denmark, New Zealand dan Finland semuanya dianggap sebagai negara paling tiada rasuah di dunia, secara konsisten menduduki tempat tertinggi dalam ketelusan kewangan antarabangsa.

Sementara itu, negara yang paling rasuah di dunia ialah Somalia, dengan skor 8 hingga 10 daripada 100 sejak 2012. Sudan Selatan juga dianggap sebagai salah satu negara yang paling rasuah di dunia kerana krisis sosioekonomi yang berterusan, dengan skor 13 daripada 100 pada tahun 2018.

Menurut TI, terdapat lapan fakta dan dapatan mengenai rasuah melalui laporan kajian ‘Global Corruption Barometer – Asia 2020’ berkaitan pandangan rakyat dan pengalaman rasuah pada Mac 2019 – September 2020:

1. Rasuah dalam kerajaan adalah masalah besar

Hampir tiga daripada empat orang berpendapat bahawa rasuah dalam kerajaan adalah masalah besar di negara mereka.

2. Rasuah mengalami kemerosotan atau meningkat

Sebanyak 38 peratus orang berpendapat rasuah meningkat di negara mereka dalam 12 bulan sebelumnya, sementara 28 peratus tambahan berpendapat ia tetap sama.

3. Ahli Parlimen dilihat paling rasuah

Hampir satu daripada tiga orang berpendapat ahli parlimen di negara mereka menjadikan rasuah sebagai amalan.

4. Rasuah dan hubungan peribadi adalah perkara biasa.

Hampir satu daripada lima warganegara yang mendapatkan perkhidmatan awam, seperti kesihatan dan pendidikan, memberi rasuah pada tahun sebelumnya. Begitu juga, lebih satu daripada lima menggunakan hubungan peribadi.

5. Badan antirasuah memberi sumbangan positif

Lebih tiga daripada empat orang pernah mendengar mengenai agensi pencegahan rasuah di negara mereka dan 63 peratus berpendapat bahawa agensi itu menjalankan tugas dengan baik.

6. Paksaan seksual adalah masalah utama

Warganegara dari Indonesia, Thailand dan Malaysia mengalami kadar paksaan seksual tertinggi ketika mengakses perkhidmatan kerajaan, untuk mendapatkan bantuan.

7. Integriti politik kurang terutama sekitar pilihan raya

Hampir satu daripada tujuh warganegara telah diberi rasuah sebagai pertukaran untuk mendapatkan suara sejak lima tahun kebelakangan ini.

8. Walaupun takut bertindak balas, rakyat boleh lakukan perubahan

Lebih daripada lima orang percaya bahawa rakyat biasa boleh melakukan perubahan dalam memerangi rasuah.

Indeks global membabitkan 180 negara di seluruh dunia itu menyaksikan Malaysia melonjak ke tangga ke-51 tahun lalu, berbanding berada di kedudukan ke-61 pada 2018, selain mencatatkan peningkatan skor sebanyak enam mata kepada 53, berbanding 47.

Pewartaan Pelan Anti Rasuah Nasional (NACP) 2019-2023

Menurut laporan TI itu lagi, kadar berlakunya rasuah dan hubungan peribadi di Malaysia yang mana anggaran kadar keseluruhannya untuk rasuah ialah 13 peratus dan melalui hubungan peribadi ialah 15 peratus.

Dan dalam tujuh kategori keseluruhan yang dikemukakan, rasuah polis adalah yang terbanyak iaitu 17 peratus dan melalui hubungan peribadi pula ialah sebanyak 13 peratus.

Seterusnya, sebanyak 71 peratus rakyat Malaysia menyatakan rasuah dalam badan kerajaan adalah masalah besar, 13 peratus mengatakan membayar rasuah untuk perkhidmatan awam, 15 peratus menggunakan hubungan peribadi untuk perkhidmatan awam, 7 peratus menawarkan rasuah sebagai mendapatkan tender dan 12 peratus rakyat Malaysia mengekspresi melalui pengalaman.

Laporan itu turut mendedahkan peratus rakyat yang berfikir bahawa orang yang ada dalam institusi-institusi berikut mengamalkan rasuah iaitu yang tertingginya ialah ahli parlimen 36 peratus, pegawai kerajaan 28 peratus, polis 30 peratus, Eksekutif perniagaan 27 peratus, Perdana Menteri 25 peratus, pegawai kerajaan tempatan 18 peratus, NGO 15 peratus, peguam/hakim 13 peratus, pegawai bank 10 peratus, pemimpin agama danpPegawai tertinggi tentera  masing-masing sebanyak 9 peratus.

Merujuk kepada laporan Berita Harian pada 23 Januari 2020, Presiden Transparency International Malaysia (TI-M), Dr Muhammad Mohan, menjelaskan ‘pemulihan’ imej Malaysia didorong tindakan tuntas kerajaan (PH) dalam merungkai skandal seperti 1Malaysia Development Berhad (1MDB), SRC International Sdn Bhd (SRC), FELDA dan Tabung Haji pasca keputusan Pilihan Raya Umum Ke-14 (PRU-14) lalu.

Percaturan sehingga mengembalikan keyakinan terhadap urus tadbir kerajaan itu tidak terhenti, sebaliknya momentum berkenaan diteruskan menerusi siri penahanan beberapa pemimpin politik yang kemudiannya berdepan pendakwaan oleh SPRM berikutan tuduhan rasuah dan pengubahan wang haram.

Faktor lain yang mempengaruhi peningkatan CPI Malaysia ialah kebebasan media supaya mereka boleh membongkar kes atau skandal mega demi kepentingan awam sekali gus membantu memperbaiki persepsi dalam kalangan masyarakat dan pelabur.

Menurutnya lagi, tekad Putrajaya menggubal dan mewartakan Pelan Anti Rasuah Nasional (NACP) 2019-2023 adalah antara pendorong utama kejayaan ini.

Idea asal pelan ini tercetus semasa Pilihan Raya Umum (PRU) ke-14 yang mana Pakatan Harapan memberikan penekanan kepada usaha untuk memastikan Malaysia dikenali kerana integriti dan bukannya rasuah.

Usai PRU-14, Jawatankuasa Khas Kabinet Mengenai Antirasuah (JKKMAR) yang dipengerusikan oleh mantan Perdana Menteri, Tun Dr Mahathir Mohamad pada 8 Jun 2018 telah memutuskan bahawa satu pelan antirasuah yang menyeluruh perlu dirangka dengan segera untuk menangani isu berkaitan rasuah di negara ini.

Maka terhasillah Pelan Antirasuah Nasional (NACP) sebagai dokumen utama kerajaan Malaysia yang menggariskan tindakan menyeluruh dan bersepadu dalam memerangi rasuah. Pelan ini akan menjadi pelan pertama seumpamanya yang merangkumkan isu tadbir urus, integriti dan antirasuah dalam suatu kerangka bersepadu.

Visi NACP adalah untuk mewujudkan negara bebas rasuah melalui penetapan tiga matlamat khusus iaitu pebertanggungjawaban dan kredibiliti kehakiman, pendakwaan dan agensi penguatkuasaan undang-undang; penyampaian perkhidmatan awam yang cekap dan responsif; dan integriti dalam perniagaan.

Sehubungan itu, NACP menggariskan wawasan jangka panjang tindakan antirasuah ke arah negara bebas rasuah menerusi 115 inisiatif untuk dilaksanakan. Melalui enam strateginya, NACP akan memastikan usaha pembanterasan rasuah diperkemas dalam kalangan aktor politik, entiti korporat, agensi penguatkuasaan dan pihak yang berkepentingan. Para pemegang taruh dijangka membangunkan OACP dalam menangani isu integriti, tadbir urus dan antirasuah di organisasi masing-masing.

Negara-negara yang paling tiada rasuah di dunia

New Zealand dan Denmark mendahului senarai negara paling tiada rasuah di dunia pada tahun 2019, menurut Indeks Persepsi Rasuah Transparency International. Laporan juga mengatakan bahawa lebih daripada dua pertiga dunia termasuk banyak negara berekonomi maju berusaha untuk memerangi rasuah.

Indeks berada di peringkat 180 negara dan wilayah, berdasarkan 13 penilaian, dan tinjauan yang merangkumi eksekutif, dan pada akhirnya, negara dinilai berdasarkan indeks dari 0 hingga 100, dan semakin banyak mata yang dimiliki oleh negara, semakin tinggi tahap integriti dan ketelusannya.

Selama 26 tahun, Transparency International yang beribu pejabat di Berlin, Jerman, telah menyiapkan laporan mengenai rasuah di seluruh dunia. Kajiannya berdasarkan kriteria dan piawaian, sejauh mana demokrasi negara, ketelusan transaksi pentadbiran dan kewangan, dorongan persaingan iklim pelaburan dan memerangi rasuah.

Menurut laporan TI tahun ini, 22 negara meningkatkan kedudukan mereka dalam indeks anti-rasuah, termasuk Greece, Guyana dan Estonia. Sementara 21 negara, termasuk Kanada, Nikaragua dan Australia, menurun.

Laporan tersebut mengklasifikasikan negara mengikut wilayah geografi berikut: Kesatuan Eropah, Eropah Barat, Eropah Timur dan Asia Tengah, Asia Timur dan Pasifik, Afrika Sub-Sahara, Afrika Utara, Amerika dan Timur Tengah.

Mantan Perdana Menteri Singapura, Lee Kuan Yew, pernah berkongsi bahawa rasuah adalah perkara biasa dalam perkhidmatan awam pada zaman penjajahan. Namun, ketika partinya berkuasa, para pemimpinnya menetapkan anti-rasuah sebagai prioriti pembangunan kerana dianggap sebagai prasyarat untuk kerajaanan yang baik.

Walaupun begitu, Keppel Offshore and Marine, sebuah unit konglomerat Keppel Corporation Singapura membayar denda yang mengejutkan iaitu sebanyak USD422 juta kepada pihak berkuasa AS, Brazil dan Singapura kerana membayar rasuah USD55 juta kepada Petrobras dan Sete Brasil. Sogokan itu dibayar antara tahun 2001 dan 2014 untuk memenangi 13 kontrak.

Presiden China, Xi Jinping pula telah mengisytiharkan perang terhadap rasuah yang telah mensasarkan ‘harimau dan lalat’ sebagai tamsilan kepada para pegawai atasan dan bawahan. Banyak ahli politik dan birokrat Cina yang kuat yang sebelumnya dianggap tidak disentuh, kini dipenjara kerana rasuah.

Di India, hampir tidak ada pemimpin politik utama yang dipenjara kerana rasuah yang serius, yang telah memberi banyak peluang kepada ahli politik dan birokrat kanan untuk mencuri. Laporan TI 2017 menyatakan bahawa hampir 70 peratus orang India yang mengakses perkhidmatan awam terpaksa memberi rasuah.

Dan kini,  lebih daripada separuh orang India bersikap positif terhadap usaha kerajaan untuk memerangi rasuah. Walau bagaimanapun, lebih daripada 40 peratus merasakan rasuah telah meningkat selama 12 bulan sebelumnya.

Mohandas Karamchand Gandhi atau lebih dikenali sebagai Mahatma Gandhi berkata, “Dunia mempunyai cukup untuk keperluan semua orang, tetapi tidak cukup untuk keserakahan setiap orang.”

Negara maju juga tidak terkecuali daripada amalan rasuah. Ketika ekonomi dunia terus berkembang, potensi untuk berlakunya rasuah juga meningkat. Rasuah amat sukar untuk dihapuskan. Antara jalan yang terbaik yang boleh dilakukan oleh mana-mana negara adalah memastikannya menurun kepada kadar minimum sehingga mencapai sifar.

Justeru, sebagai seorang Islam kita perlulah menyakini bahawa amalan rasuah ini adalah sesuatu perbuatan yang tidak sepatutnya berlaku dalam kalangan kita. Hadis Rasulullah SAW daripada Thauban RA:

لَعَنَ رَسُولُ اللَّهِ صَلَّى اللَّهُ عَلَيْهِ وَسَلَّمَ الرَّاشِيَ وَالْمُرْتَشِيَ وَالرَّائِشَ يَعْنِي الَّذِي يَمْشِي بَيْنَهُمَا

Maksudnya: “Rasulullah SAW melaknat pemberi rasuah, penerima rasuah dan perantara yang bersifat penghubung antara kedua-duanya.” (HR Ahmad, Thabrani Baihaqi dan al-Hakim)

Oleh yang demikian, Transparency International mengesyorkan perlunya diperketat kawalan terhadap politik wang, meningkatkan keadaan ketelusan pilihan raya, menangani konflik kepentingan, memerangi diskriminasi dan penarikan, meningkatkan pemantauan dan pertanggungjawaban, dan memungkinkan warganegara untuk bergabung dalam pengambilan keputusan politik, selain aturan undang-undang dan pemberdayaan negara.

Moga Pelan Antirasuah Nasional (NACP) tetap diteruskan walau perubahan tampuk pimpinan negara telah bertukar kerana ia sesuatu yang sewajarnya diaplikasikan agar gejala rasuah ini dapat dibendung dan sebolehnya untuk negara kita, hingga ke angka sifar. Realitinya, mengawal rasuah memerlukan pengukuhan institusi dan perlu segera penegakan peraturan undang-undang seperti yang ditunjukkan oleh beberapa negara seperti Singapura.

Namun, segalanya tetap bermula pada diri kita sendiri. Jika ia dapat dikawal dan dibenteras, tentunya pelaku itu dapat dicantas, begitu juga di peringkat atasan, sewajarnya diteruskan #HerdikanSosial agar ‘wabak’ ini dapat sama dibendung.

Semoga Allah SWT memberikan petunjuk dan kekuatan kepada kita semua bagi menghindarkan diri daripada melakukan perkara yang terkutuk ini dan seterusnya gejala ini dapat ditangani dan dibendung agar tidak terus berlaku di negara ini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…